Australia laksana semula penjarakan sosial selepas kesan varian India

Australia memperketatkan semula langkah pengawalan Covid-19 dengan melaksanakan penjarakan sosial di Sydney, sementara New Zealand pula mengenakan sekatan perjalanan susulan bimbang varian India akan mencetuskan semula penularan.

Tindakan pantas itu diambil selepas seorang lelaki berumur 50 tahun menjadi individu pertama dalam tempoh lebih sebulan dijangkiti kerana penularan tempatan di New South Wales (NSW) dengan jangkitan itu membingungkan pegawai kesihatan.

Ujian yang dijalankan kemudian mengesahkan lelaki itu dijangkiti varian India dan urutan genom menghubungkan kes itu dengan pengembara yang kembali dari Amerika Syarikat, kata Pengarah Kesihatan NSW, Kerry Chant sambil menegaskan tiada kaitan yang jelas antara kedua-duanya.

“Kami tidak dapat mengesan kaitan langsung antara kedua-dua kes itu. Jadi apa yang kami bimbangkan adalah ada orang lain yang belum dikenali pasti yang menjangkiti lelaki itu.

Menteri New Zealand yang bertanggungjawab terhadap Covid-19, Chris Hipkins pula berkata, negara itu menangguhkan sementara pergerakan masuk dan keluar dari NSW secara bebas tanpa kuarantin sementara siasatan dijalankan.

“Dalam keadaan yang belum ada kepastian mengenai situasi itu di Sydney, adalah lebih baik ditangguhkan sementara pergerakan bebas tanpa kuarantin,” katanya.

Australia dan New Zealand bulan lalu menandatangani ‘gelembung perjalanan’ bagi memudahkan pergerakan penduduk ke dua-dua negara.

Kes lelaki Sydney yang tidak dikenali, yang menyebarkan virus itu kepada isterinya, adalah merupakan kali pertama varian India dilaporkan di Australia. – Agensi


Tiada syarikat di Malaysia ada lesen import, jual air zam zam: KKM

Tiada pengedar atau syarikat di Malaysia yang mempunyai lesen untuk mengimport atau menjual air zam zam, kata Ketua Pengarah Kesihatan Tan Sri Dr Noor Hisham Abdullah.

Beliau berkata air zam zam dikategorikan sebagai air mineral semula jadi dan tertakluk di bawah Peraturan 360A Peraturan-Peraturan Makanan 1985.

Peraturan 360A menyatakan import air mineral semula jadi memerlukan lesen sumber air daripada kementerian selepas mendapat dokumen pengesahan daripada pihak berkuasa geologi dan hidrologi negara pengeksport.

“Dalam hal ini, kerajaan Arab Saudi tidak mengeluarkan pengesahan tersebut kerana air zam zam tidak boleh dieksport dan diperdagangkan,” katanya dalam satu kenyataan hari ini ekoran laporan media berhubung penjualan air zam zam secara dalam talian baru-baru ini.

Dr Noor Hisham berkata tindakan penolakan konsainan akan dilaksanakan sekiranya terdapat pengimportan air zam zam yang tidak berlesen.

“Justeru itu, air zam zam yang diiklan atau dijual di pasaran diragui ketulenannya,” katanya.

Menurut Dr Noor Hisham, hasil daripada aktiviti penguatkuasaan yang dijalankan sejak 2012 sehingga kini, nilai rampasan ke atas air zam zam di pasaran adalah berjumlah RM83,618.20.

Beliau berkata sejumlah 237 iklan makanan telah dipadamkan daripada pelbagai platform e-dagang atas pelbagai kesalahan di bawah Akta Makanan 1983 dan Peraturan-Peraturan Makanan 1985 hasil saringan BKKM terhadap platform dalam talian, dengan 32 daripada iklan makanan yang dipadam itu adalah iklan air zam zam.

Dr Noor Hisham berkata melalui pemantauan di media sosial pula pada 2021 dan 2022, sebanyak 23 dan 40 iklan air zam zam masing-masing telah dipadam daripada media sosial.

Di bawah Peraturan-Peraturan Makanan 1985, mana-mana individu yang disabitkan kesalahan menjual air minuman berbungkus dan air mineral semula jadi yang tidak berlesen boleh dikenakan denda tidak melebihi RM10,000 atau penjara tidak melebihi dua tahun.

“KKM menasihati orang ramai agar tidak membeli air zam zam dari mana-mana kedai atau platform dalam talian terutama pada musim haji ini kerana dikhuatiri ia air zam zam tiruan,” katanya.

Orang ramai juga boleh menyalurkan sebarang maklumat berkaitan penjualan air zam zam di kedai atau platform dalam talian ke Pejabat Kesihatan Daerah atau Jabatan Kesihatan Negeri terdekat, atau melalui laman sesawang aduan awam KKM di http://moh.spab.gov.my; atau Facebook BKKM di http://www.facebook.com/bkkmhq. – Bernama


MetMalaysia keluar amaran hujan lebat tahap bahaya di Kelantan, Terengganu

Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya yang dijangka berlaku di beberapa daerah di Kelantan dan Terengganu hingga esok (Sabtu).

MetMalaysia dalam kenyataan hari ini memaklumkan daerah terlibat di Kelantan ialah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai, lapor Bernama.

“Di Terengganu melibatkan daerah Besut, Setiu, Kuala Nerus, Hulu Terengganu, Kuala Terengganu dan Marang,” menurut kenyataan itu.

MetMalaysia turut menjangkakan berlaku hujan lebat berterusan tahap buruk hingga esok membabitkan Perak (Hulu Perak), Kelantan (Gua Musang), Terengganu (Dungun dan Kemaman) dan Pahang (Jerantut dan Kuantan).

MetMalaysia juga mengeluarkan amaran hujan berterusan tahap waspada hingga esok membabitkan kawasan Kerian, Larut, Matang dan Selama, Kuala Kangsar, Manjung, Kinta, Perak Tengah dan Kampar di Perak; manakala di Pahang melibatkan Tanah Tinggi Cameron, Lipis, Maran, Pekan dan Rompin.


Muhyiddin cadang kerajaan bagi RM300,000 kepada Parlimen terjejas banjir

Bekas perdana menteri, Tan Sri Muhyiddin Yassin (PN-Pagoh) mencadangkan kerajaan memberi peruntukan RM300,000 kepada semua ahli Parlimen yang kawasannya terjejas akibat banjir termasuk pembangkang.

Katanya peruntukan itu bagi membolehkan bantuan disalurkan segera kepada mangsa banjir di kawasan tersebut terutama di Johor yang disifatkannya banjir kali ini amat teruk.

“Saya ingin mencadangkan supaya kerajaan meluluskan peruntukan segera sebanyak RM300,000 kepada semua ahli Parlimen yang kawasan mereka dilanda banjir, termasuk ahli Parlimen pembangkang.

“Peruntukan ini boleh digunakan oleh ahli-ahli Parlimen untuk menyalurkan bantuan segera kepada mangsa-mangsa banjir,” katanya ketika membahaskan Belanjawan 2023 di Dewan Rakyat, hari ini.

Setakat jam 8 pagi tadi, Johor masih mencatatkan jumlah mangsa banjir paling ramai dengan 46,916 orang membabitkan 13,511 keluarga, ditempatkan di 284 pusat pemindahan sementara (PPS).

Pengerusi Perikatan Nasional (PN) itu turut mencadangkan kerajaan menaikkan peruntukan bantuan kepada Johor kepada RM100 juta daripada RM50 juta yang diumumkan baru-baru ini.

“Oleh kerana negeri Johor terjejas teruk dengan musibah banjir kali ini, saya juga mencadangkan supaya Kerajaan Persekutuan menyalurkan peruntukan sebanyak RM100 juta kepada Kerajaan Negeri Johor  untuk tujuan membantu mangsa banjir dan membiayai program pemulihan pasca banjir,” katanya.

Beliau juga sempat mengucapkan terima kasih kepada Perdana Menteri, Datuk Seri Anwar Ibrahim atas pengumuman peruntukan RM50 juta semalam.

Beliau turut mengajak wakil rakyat yang hadir turut sama mendoakan keselamatan Johor yang sedang dilanda musibah.


Ringgit ditutup paras RM4.40 berbanding dolar AS

Ringgit meneruskan aliran meningkat sejak pagi ini untuk ditutup lebih tinggi berbanding dolar Amerika Syarikat (AS), disokong prestasi positif harga komoditi, menurut penganalisis.

Pada 6 petang, mata wang tempatan meningkat berbanding dolar AS kepada 4.4280/4325 daripada 4.4310/4345 sewaktu ditutup pada Jumaat, lapor Bernama.

Pengarah Urusan SPI Asset Management, Stephen Innes berkata, bagaimanapun, pasaran agak bimbang menjelang pengeluaran minit mesyuarat Jawatankuasa Pasaran Terbuka Persekutuan AS dan data perbelanjaan penggunaan peribadi AS pada Jumaat kerana data itu dikhuatiri akan meningkatkan lagi inflasi dan mendorong hasil AS yang lebih tinggi sekali gus menjejaskan ringgit.

“Sebarang penambahbaikan terhadap data China atau data ekonomi AS yang lemah boleh mendatangkan manfaat kepada unit tempatan,” katanya kepada Bernama.

Setakat ini, penanda aras harga minyak mentah meningkat 1.04 peratus kepada US$83.86 setong.

Sementara itu, Ketua Ahli Ekonomi Bank Islam Malaysia Bhd Firdaos Rosli berkata Bajet 2023 yang akan dibentangkan pada Jumaat ini akan memperlihatkan keutamaan fiskal jangka pendek kerajaan dan sentimen impak pasaran.

Dalam pada itu, ringgit diniagakan lebih rendah berbanding kumpulan mata wang utama.

Mata wang tempatan merosot berbanding yen Jepun kepada 3.2998/3036 daripada 3.2864/2892 sewaktu ditutup pada Jumaat dan berkurangan berbanding dolar Singapura 3.3136/3172 daripada 3.3062/3093 sebelum ini.

Ia turut menyusut berbanding euro kepada 4.7291/7339 daripada 4.7137/7174 sewaktu ditutup pada akhir minggu lepas dan merosot berbanding pound Britain kepada 5.3233/3288 daripada 5.2919/2961.


Kes baharu Covid-19 di Britain meningkat kepada 162,572 hari ini

Kes baharu jangkitan Covid-19 di Britain meningkat lagi, sebanyak 162,572 kes direkodkan dalam tempoh 24 jam dan menjadikan jumlah keseluruhan kes jangkitan Covid-19 di negara itu kini sebanyak 13,100,458.

Dalam pada itu, 154 lagi kematian berkaitan Covid-19 direkod Britain dengan menjadikan jumlah keseluruhan kematian kini 148,778.

Sementara itu 11,918 pesakit Covid-19 masih lagi dirawat di hospital.

Data semalam tidak termasuk Scotland, Wales dan Ireland Utara disebabkan perbezaan dalam jadual pelaporan pada hujung minggu berikutan Tahun Baharu.

Setiausaha Kesihatan Britain, Sajid Javid berkata sekatan selanjutnya mesti menjadi ‘pilihan terakhir’ dan Britain kini perlu ‘hidup bersama’ virus itu pada 2022.

Setiausaha kesihatan itu, yang menulis dalam Daily Mail, berkata England ‘menyambut 2022 dengan kurang sekatan di Eropah’.

“Sekatan terhadap kebebasan kita mesti menjadi pilihan terakhir yang mutlak dan rakyat Britain sememangnya mengharapkan kita melakukan segala-galanya untuk mengelak ia berlaku.

“Jadi saya bertekad bahawa kita mesti memberi diri kita peluang terbaik untuk hidup bersama virus dan mengelakkan mengenakan langkah ketat pada masa depan,” katanya.

Javid menambah bahawa ia tidak dapat dielakkan dan pesakit Covid-19 akan meningkat sepanjang bulan depan serta turut memberi amaran bahawa wabak itu ‘masih jauh untuk berakhir’.

Beliau juga memberi amaran bahawa gelombang jangkitan Omicron akan memecahkan rekod serta bakal ‘menguji’ Perkhidmatan Kesihatan Nasional (NHS) pada musim sejuk ini.

Lebih daripada 90 peratus individu berusia 12 tahun dan ke atas di Britain sudah mendapat dos pertama vaksin mereka dan lebih daripada 82 peratus menerima kedua-dua dos, menurut angka terkini.

Lebih daripada 59 peratus sudah menerima suntikan penggalak, atau dos ketiga vaksin.

Untuk memulihkan kehidupan normal, negara seperti Britain, China, Jerman, Russia dan Amerika Syarikat (AS) berlumba dengan masa untuk memastikan vaksin diberi segera kepada rakyatnya.


China bakal beri vaksin kepada kanak-kanak seawal usia tiga tahun

China bakal menjadi negara pertama di dunia meluluskan penggunaan vaksin kepada kanak-kanak seawal tiga tahun selepas negara itu membenarkan penggunaan kecemasan vaksin Covid-19, Sinovac, kepada golongan berkenaan.

Pengerusi Sinovac Biotech Ltd Yin Weidong bagaimanapun berkata, bila vaksin Sinovac akan ditawarkan kepada kumpulan yang lebih muda bergantung kepada pihak berkuasa kesihatan China yang merumuskan strategi vansinisasi negara itu.

“Kanak-kanak bawah umur kurang diberi keutamaan untuk vaksinasi terhadap virus Covid-19 berbanding dengan orang tua, yang menghadapi risiko jangkitan lebih tinggi,” katanya kepada stesen televisyen negara itu, China Central, hari ini.

Singapura, Hong Kong dan beberapa negeri di Amerika Syarikat (AS) sehingga kini membenarkan penggunaan vaksin Covid-19 terhadap kanak-kanak 12 tahun dan ke atas.

Tindakan itu dibuat selepas pelbagai laporan timbul mengenai risiko kanak-kanak dengan penyakit boleh menjangkiti seperti golongan dewasa.

Yin berkata penyelidikan Fasa I dan Fasa II, membabitkan ratusan peserta yang menunjukkan vaksin Sinovac adalah selamat dan berkesan untuk kanak-kanak sebagaimana dewasa.

“Vaksin sama, jumlah sama dan proses sama boleh digunakan kepada kanak-kanak berusia dari tiga hingga 17 tahun.

“Pihak berkuasa kesihatan China akan ke depan dalam penggunaan vaksin untuk kumpulan usia berbeza secara teratur berdasarkan keperluan epidemik dan struktur populasi di China,” katanya.

Satu lagi pengeluar vaksin Covid-19 China, Sinopharm juga sudah menyerahkan pelbagai data bagi mendapat kebenaran memberi suntikan kepada individu bawah umur.

Vaksin CanSino Biologics’ (6185.HK) pula kini masuk Fasa II kajian klinikal untuk diberikan kepada kanak-kanak berusia enam hingga 17 tahun. – Agensi


Empat pemandu guna lorong kecemasan ‘serah diri’ kepada polis

Susulan tular dalam media sosial menunjukkan beberapa kenderaan menggunakan lorong kecemasan untuk memotong, empat individu telah menyerah diri di di Balai Polis Trafik Port Dickson, semalam.

Ketua Polis Daerah Port Dickson, Superintendan Aidi Sham Mohamed berkata ketiga-tiganya berusia antara 36 dan 57 tahun menyerah diri bagi membantu siasatan.

Bagaimanapun, terbaharu seorang lelaki berusia 55 tahun yang bertugas sebagai penolong pengarah sebuah majlis pihak berkuasa tempatan (PBT) di negeri itu, turut ‘menyedah diri’ bagi membantu siasatan.

Katanya, salah seorang daripada pemandu terbabit ialah akauntan pihak berkuasa tempatan, selain pemandu lori dan jurujual.

“Pihak polis masih lagi mengesan enam pemandu dan pemilik kenderaan yang terlibat dalam menggunakan lorong kecemasan untuk memotong barisan dalam kejadian berkenaan.

“Ketiga-tiga yang hadir semalam adalah pemandu Proton Wira, Perodua Myvi, Proton Gen-2, dan Proton Iswara,” katanya dalam kenyataan hari ini.

Terdahulu tular satu rakaman video di Facebook yang merakam sembilan kenderaan menggunakan lorong kecemasan untuk memotong barisan di Jalan Sunggala – Sua Betong pada 12 Disember lalu.

Aidi Sham berkata siasatan dijalankan mengikut Seksyen 279 Kanun Keseksaan dan Kaedah 53(1) Kaedah-Kaedah Lalu Lintas Jalan 1959.


Sivakumar sahkan pemecatan pegawai, tapi masih kekal jadi Menteri

Laporan lima pegawainya dipecat baru-baru ini susulan terlibat dalam siasatan Suruhanjaya Pencegahan Rasuah Malaysia (SPRM) disahkan V Sivakumar.

Menteri Sumber Manusia dipetik laporan BH berkata kelima-lima pegawainya itu sudah ditamatkan kontrak dan kedudukannya sebagai Menteri masih kekal di dalam Kabinet kerajaan campuran buat masa ini.

Lima pegawai tersebut terpalit dengan skandal rasuah membabitkan pengambilan pekerja asing dan keputusan itu dilakukan bagi memastikan kementerian dapat berfungsi dengan lancar.

Bagaimanapun, Ahli Parlimen Batu Gajah daripada DAP itu enggan mengulas ketika ditanya pihak yang bertanggungjawab mengeluarkan arahan supaya kelima-lima pegawainya dipecat.

“Itu (pemecatan lima pegawai) memang ada kerana kita nak pastikan bahawa kementerian dapat berfungsi dengan lancar dan baik,” katanya ringkas.

Beliau ditemui selepas merasmikan Persidangan Kemuncak Bagi Keselamatan dan Kesihatan Pekerjaan (KKP) Bersaya Syarikat Berkaitan Kerajaan (GLC OSH Summit) 2023 hari ini.

Ditanya mengapa penamatan kontrak lima pegawainya itu dilakukan ketika siasatan SPRM masih berjalan dan mereka masih belum didapati bersalah, Sivakumar hanya mengunci mulut.

Khamis lalu, portal beritamemetik sumber Kementerian Sumber Manusia (KSM) melaporkan, lima pegawai Sivakumar ditamatkan kontrak, manakala seorang lagi pegawai dipindahkan ke Jabatan Perkhidmatan Awam (JPA).

Pemecatan itu rentetan tindakan SPRM menahan dua pegawai kanan Sivakumar susulan siasatan suruhanjaya itu membabitkan isu rasuah dalam sebuah agensi pengambilan pekerja asing, bulan lalu.

Susulan penahanan pegawainya ketika itu, Sivakumar dilaporkan menggantung tugas tiga pegawai kanannya termasuk seorang setiausaha sulit dan seorang pegawai tugas-tugas khas (PTTK) yang ditahan SPRM.

Beberapa hari kemudian, media melaporkan SPRM menggeledah pejabat dan kediaman Sivakumar, namun Menteri Sumber Manusia itu kemudian menafikan perkara itu, di samping menegaskan akan memberi kerjasama penuh kepada SPRM.

SPRM turut dilaporkan mengambil kenyataan Sivakumar berhubung siasatan kes rasuah mengenai pengambilan pekerja asing itu pada 16 April lalu.


Isu kapal LCS, Rafizi beri amaran Najib akan kena kali ini

Selepas Datuk Seri Najib Razak tidak bersetuju projek kapal tidak siap RM9.1 dihentikan seperti digesa pembangkang, Rafizi Ramli memberi amaran keras  bekas Perdana Menteri akan kena kali ini.

Timbalan Presiden PKR itu mendakwa skandal Kapal Tempur Pesisir (LCS) yang diluluskan semasa zaman pentadbiran Najib itu mempunyai persamaan dengan penyelewengan dana 1Malaysia Development Berhad (1MDB) yang pernah berlaku sebelum ini.

“Modus operandi tak ubah macam 1Malaysia Development Berhad (1MDB) dahulu.

“Masaklah Najib (Datuk Seri Najib Razak) kali ni. Biar dia jawab bagaimana pertahanan negara jadi lemah semasa dia jadi perdana menteri, selama ini dia fitnah kononnya semua orang jual aset negara,” katanya dalam satu hantaran Facebook.

Untuk rekod, Najib sedang berdepan puluhan pertuduhan rasuah di mahkamah melibatkan dana 1MDB, malah sudah didapati bersalah bersabit kes SRC International Sdn Bhd.

Rafizi juga melabel Najib sebagai pakar putar alam apabila begitu cepat menyalahkan pihak lain dalam isu kapal tidak siap Tentera Laut Diraja Malaysia itu, seakan-akan dirinya tidak bersalah dalam meluluskan projek tersebut.

“Saya sudah baca putar alam #SayaPutarJib yang ditulis admin Najib Razak untuk cuci tangan skandal RM9 bilion kapal perang. Lemah sangat putar alam Najib kali ni.

“Insya Allah kali ini perdana menteri Facebook ni akan kena sebab dia tidak boleh lari dalam hal skandal kapal perang ni. Akhirnya akan balik kepada dia juga. Sepupu dia pun akan cepat-cepat tuding jari kat dia untuk selamatkan diri,” katanya lagi.

Rafizi sebelum ini menamakan Najib sebagai antara individu yang terlibat dalam meluluskan perolehan projek LCS.

Pengerusi Jawatankuasa Kira-Kira Wang Negara (PAC), Wong Kah Woh sebelum ini mendedahkan, kerajaan telah membayar sejumlah RM6 bilion untuk projek LCS, namun tiada sebuah kapal LCS disiapkan.

Najib menerusi catatan di laman Facebook mendakwa Pakatan Harapan telah melewatkan projek dan membekukan sepenuhnya projek LCS pada 2019.

Rafizi sebelum ini mendakwa sekurang-kurangnya RM890 juta duit rakyat hangus daripada projek kapal Kementerian Pertahanan yang gagal disiapkan mengikut tempoh ditetapkan itu dan bakal membuat siri pendedahan melibatkan tiga pemimpin utama UMNO.

Rafizi menamakan tiga pemimpin UMNO dalam skandal kapal RM9 bilion itu, iaitu Najib, bekas Menteri Pertahanan Datuk Seri Ahmad Zahid Hamidi dan juga Menteri Pertahanan sekarang, Datuk Seri Hishammuddin Hussein.


Zahid was-was data Covid-19 KKM

Presiden UMNO, Datuk Seri Ahmad Zahid Hamidi seakan was-was dengan kesahihan angka jangkitan Covid-19 yang diumumkan setiap hari oleh Kementerian Kesihatan Malaysia (KKM).

Dalam kenyataan hari ini yang seolah-olah cuba menunjukkan kesalahan kerajaan, bekas Timbalan Perdana Menteri itu yang kini berdepan 47 pertuduhan di mahkamah, mempersoalkan kebenaran laporan KKM itu.

“Laporan kes harian Covid-19 ketika ini dilihat mencanak-canak naiknya ibarat bedilan roket membelah angkasa. Saya tertanya-tanya mengenai kebenaran dan kesahihan angka yang dilaporkan KKM? Dari mana datangnya data berkaitan statistik itu?

“Adakah data itu benar dan siapa yang mengesahkan angka kes itu benar? Benarkah atau tidak benar? Bukan apa rakyat begitu bimbang menyaksikan laporan harian Covid-19 yang meningkat secara tiba-tiba,” kataya.

Pada masa sama Zahid mempersoalkan angka dan statistik kes Covid-19 yang meningkat itu mungkin sengaja diada-adakan untuk mencetuskan kebimbangan di kalangan rakyat.

“Kita melihat kes sudah mencecah lebih 2,000 sehari. Adakah akan dibiarkan sehingga 5,000 hingga 6,000 kes sehari? Atau juga tiada kes tetapi diberitahu jumlahnya tinggi sekaligus menggusarkan orang ramai? Saya hanya bertanya dan tidak sesekali menuduh.

“Al-maklumlah Aidilfitri akan tiba tidak lama lagi manakala Proklamasi Darurat hanya berbaki empat bulan. Mungkin juga akan dijadikan modal untuk memanjangkan tempoh darurat. Biasalah…,” katanya.

Zahid juga menyindir kerajaan mengenai ‘duit raya’ untuk kakitangan kerajaan dan program Bulan Wakaf Kebangsaan Tahun 2021 yang dilancarkan Perdana Menteri, Tan Sri Muhyiddin Yassin 13 April lalu.

“Saya terlupa. Bonus untuk penjawat (awam) menjelang Aidilfitri belum diumumkan lagi. Adakah akan dikira sebagai wakaf juga?,” katanya.


Tiada lagi kelibat penyokong Najib di Mahkamah Rayuan

Berbeza prosiding terdahulu mahkamah sesak dan dipenuhi penyokong setia bekas perdana menteri, hari pertama rayuan kes Datuk Seri Najib Razak dilihat agak lengang dan sunyi tanpa sorakan mahu pun jeritan “hidup Bossku” seperti kebiasaan.

Kelihatan lebih ramai petugas media yang berkampung di Mahkamah Rayuan seawal jam 8 pagi dan pegawai polis pengawal yang memantau sekitar perkarangan luar mahkamah.

Najib tiba bersama pasukan peguamnya sekitar jam 9 pagi dan turut kelihatan sama Presiden UMNO Datuk Seri Ahmad Zahid Hamidi yang juga mempunyai kes di Mahkamah Rayuan hari ini melibatkan dana milik Yayasan Akalbudi.

Hari ini bermula prosiding rayuan Najib berhubung sabitan salah dan hukuman penjara 12 tahun serta denda RM210 juta yang dikenakan terhadapnya selepas didapati bersalah atas tujuh pertuduhan membabitkan penyelewengan dana RM42 juta milik syarikat SRC International Sdn. Bhd.

Panel tiga hakim yang diketuai Datuk Abdul Karim Abdul Karim yang bersidang bersama-sama Datuk Has Zanah Mehat dan Datuk Vazeer Alam Mydin Meera akan mendengar rayuan yang ditetapkan akan berlangsung selama 12 hari.

Kes akan berlangsung setiap hari kecuali Jumaat.

Mengikut aturan yang ditetapkan, empat hari pertama dikhususkan untuk pihak perayu yang diketuai peguam, Tan Sri Muhammad Shafee Abdullah berhujah sebelum pihak pendakwaan yang dinamakan sebagai responden dalam prosiding rayuan ini membuat hujahan balas selama empat hari.

Baki empat hari adalah untuk pihak perayu membalas hujahan pihak pendakwaan.


Pengorbanan penjawat awam dibalas dalam tawaran PN BEST

Perikatan Nasional sentiasa menghargai peranan dan tugas yang dilaksanakan oleh penjawab awam, khususnya ketika negara berdepan pandemik Covid-19, sejak hampir dua tahun lalu.

Sehubungan itu, dalam menghadapi Pilihan Raya Umum Ke-15 (PRU-15) ini, Perikatan Nasional membuat 10 tawaran kepada penjawat awam, sekiranya diundi untuk membentuk Kerajaan Persekutuan pada 19 November ini.

Pengerusi Perikatan Nasional Tan Sri Muhyiddin Yassin menyifatkan penjawat awam adalah tulang belakang negara yang sentiasa bertungkus-lumus menjalankan tugas.

“Saya amat menghormati tugas penjawat awam. Saya tidak sesekali masuk campur urusan kerja penjawat awam mengikut kehendak saya. Segalanya mestilah mengikut dasar dan peraturan.

“Bagi saya penjawat awam adalah antara tulang belakang negara. Ketika krisis Covid-19, merekalah yang bertungkus lumus berkhidmat untuk negara, termasuk sebagai petugas barisan hadapan.

“Saya nak ucapkan setinggi-tinggi penghargaan kepada seluruh anggota pentadbiran kerajaan dan penjawat awam. Jasa dan pengorbanan anda semua tak boleh saya lupakan ketika menghadapi zaman yang getir ketika itu,” katanya.

Sehubungan itu, Muhyiddin yang juga bekas Perdana Menteri yang bertanggungjawab menangani pandemik Covid-19 itu berkata Perikatan Nasional menawarkan 10 tawaran khas kepada penjawat awam jika dapat membentuk Kerajaan Persekutuan, selepas 19 November ini.

Tawaran Perikatan Nasional kepada penjawat awam.


Kes Covid-19 di New Zealand semakin melandai

New Zealand melaporkan hanya 20 jangkitan tempatan Covid-19 dalam tempoh 24 jam dan sekali gus menunjukkan kes di negara itu semakin melandai, serta memberikan keyakinan tinggi kepada pihak berkuasa bahawa mereka hampir memperoleh kemenangan mengawal penularan varian Delta.

Pegawai kesihatan negara itu memaklumkan semua kes baharu yang dikesan itu berlaku di Auckland, bandar terbesar di New Zealand yang menjadi pusat penularan Covid-19.

Sejak minggu lalu, jumlah kes harian menunjukkan penurunan yang semakin memberangsangkan dan sehingga kini, jumlah kes aktif yang dilaporkan di wilayah itu hanyalah 801 jangkitan.

“Penurunan jangkitan dalam kalangan komuniti ini membuktikan bahawa perlaksanaan sekatan tahap 4 di Auckland memberi impak yang positif dan langkah-langkah awam yang telah laksanakan dengan pantas.

“Langkah itu akhirnya memperlahankanpenularan Covid-19. Namun, kita belum menang dan perlu sentiasa berwaspada dengan virus ini,” kata Ketua Pengarah Kesihatan, Ashley Bloomfield dalam taklimat di televisyen.

Hampir 1.7 juta penduduk di Auckland telah menjalani sekatan tahap 4 sejak tersebarnya varian Delta ini pada pertengahan Ogos lalu.

Walaupun jangkitan harian Covid-19 di negara itu semakin mereda, namun sekolah, pejabat, restoran dan semua tempat awam masih tetap di tutup sebagai langkah pencegahan.

Hari ini, Kerajaan New Zealand akan mengkaji semula tahap sekatan di seluruh negara itu, namun Auckland tetap akan menjalani perintah penutupan sepenuhnya sehingga 13 September ini.

New Zealand yang mempunyai hampir lima juta penduduknya telah mengesahkan rekod kematian akibat Covid-19 di negara itu sejak Mac tahun lalu adalah sebanyak 3,142 kes manakala 27 kes baharu melibatkan kematian dari jangkitan varian Delta. – Agensi


Jangkitan baharu di Selangor naik 2 hari berturut-turut kepada 1,597 kes

Jumlah jangkitan baharu Covid-19 dalam tempoh 24 jam sehingga 12 tengah hari tadi di Selangor melonjak lagi buat dua hari berturut-turut.

Dalam tempoh itu, Selangor merekodkan 1,597 jangkitan baharu, berbanding 1,080 kes yang dilaporkan semalam, menjadikan keseluruhan kes di negeri itu mencecah 724,100 kes.

Sejak awal tahun lalu hingga semalam, negeri itu mencatatkan 14,251 kes aktif dengan 11,887 pesakit menjalani kuarantin di rumah; 1,251 pesakit ditempatkan di PKRC; 1,021 dimasukkan ke hospital; dan 92 dirawat di unit rawatan rapi (ICU), termasuk 52 pesakit yang memerlukan alat bantuan pernafasan.

Dalam tempoh itu juga 700,073 pesakit disahkan sembuh, sementara 9,657 pesakit lagi meninggal dunia.

Berdasar statistik dikeluarkan Jabatan Kesihatan Negeri-Negeri di seluruh Malaysia, 10 lagi negeri merekodkan peningkatan jangkitan, tetapi kesemuanya tidak melebihi 600 kes.

Kelantan merekodkan 806 jangkitan baharu, berbanding 792 kes semalam, menjadikan keseluruhannya 144,808 kes positif di negeri itu, dengan 137,638 pesakit disahkan sembuh.

Sabah pula merekodkan 573 kes baharu berbanding 545 semalam; diikuti Johor (485 kes baharu, 385 semalam); Sarawak (480 kes baharu, 416 semalam); dan Kedah (438 kes baharu, 412 semalam).

Pahang  mencatat 367 kes baharu berbanding 258 semalam, diikuti Pulau Pinang (318 kes baharu, 245 semalam); Terengganu (273 kes baharu, 246 semalam); Perak (200 kes baharu, 161 semalam); dan Negeri Sembilan (199 kes baharu, 160 semalam).

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan jumlah jangkitan baharu Covid-19 di seluruh negara meningkat kepada 6,243 kes berbanding 5,403 semalam, menjadikan kumulatif sebanyak 2,522,498 kes.


Hasrat Rahman kembali ke Kota Belud: Bung kata ada kriteria tertentu

Tidak mudah buat Ahli Majlis Tertinggi UMNO, Datuk Seri Abdul Rahman Dahlan untuk kembali menjadi calon Barisan Nasional (BN) di kawasan Parlimen Kota Belut pada Pilihan Raya Umum Ke-15 (PRU-15) akan datang.

Ini kerana beliau perlu memenuhi beberap kriteria untuk ditampilkan sebagai calon UMNO dan BN, walaupun Abdul Rahman – yang berasal dari Tuaran – pernah menang dua penggal di Parlimen Kota Belut iaitu pada PRU 2008 dan PRU 2013.

Pengerusi Badan Perhubungan UMNO Sabah Datuk Seri Bung Moktar Radin berkata BN hanya memilih calon yang boleh menang, diterima dan disukai rakyat untuk bertanding PRU-15 nanti.

Ini termasuk di kerusi Parlimen Kota Belud yang jatuh ke tangan calon WARISAN, Isnaraissah Munirah Majilis yang mengalahkan Datuk Seri Salleh Said Keruak, katanya

Abdul Rahman tidak mempertahankan kerusi Kota Belud pada PRU-14 sebaliknya dipindahkan bertanding di Parlimen Sepanggar, namun kalah kepada Datuk Mohd Azis Jamman daripada WARISAN.

Semalam, Abdul Rahman memberi bayangan akan kembali bertanding semula di kerusi Parlimen Kota Belud PRU-15, sambil menyatakan namanya ada dalam senarai calon UMNO dan BN.

Mengulas lanjut, Bung Moktar bagaimanapun enggan mendedahkan bakal calon yang akan bertanding di kerusi Parlimen Kota Belud, namun berkata jentera BN akan memastikan kejayaan calonnya tanpa mengira siapa.

“Kota Belud ini kubu kuat BN dan kita akan kembalikan kedudukan itu, BN akan tanding di Kota Belud. Calon kita akan pilih yang boleh menang dan boleh diterima serta disukai rakyat Kota Belud.

“Apa yang penting, jentera BN harus siap sedia, cawangan, Pemuda, Wanita dan Puteri perlu turun kerja untuk pastikan kemenangan calon BN,” katanya Timbalan Ketua Menteri Sabah itu seperti dilapor BH.

Bung Moktar berkata, pemimpin dan ahli BN perlu bersatu hati pada PRU-15 bagi memastikan kemenangan calon dan mengingatkan supaya tiada lagi pecah-belah, sabotaj atau cantas-mencantas yang berlaku sebelum ini apabila tidak dicalonkan.

“Belajarlah daripada kesilapan lalu. BN sudah pernah kalah pada 2018, antara puncanya ialah sabotaj, potong-memotong sebab tidak setuju dengan calon yang dipilih parti.

“Kalau ini berlaku lagi, jangan harap Kota Belud ada pembangunan. Kita tengok WARISAN, selama ia memerintah sebelum ini, apa yang dia buat di sini?

“Justeru, percayalah, jangan lagi kita berbalah, kita kena ada solidariti dalam kepemimpinan. Siapa yang terpilih menjadi calon, maka kita sokonglah beramai-ramai,” katanya.


Kes di Lembah Klang terus naik, Selangor catat 1,217 kes baharu

Sembilan negeri merekodkan peningkatan jangkitan Covid-19 dalam tempoh 24 jam sehingga 12 tengah hari tadi seiring kenaikan keseluruhan kes harian daripada 5,143 semalam kepada 5,413 hari ini.

Lembah Klang yang merangkumi Selangor, Kuala Lumpur dan Putrajaya kembali menjadi penyumbang tertinggi apabila merekodkan 1,580 kes dengan Selangor mencatat 1,217 kes berbanding 1,144 semalam.

Kuala Lumpur pula merekodkan 312 kes berbanding 222 semalam, manakala Putrajaya (51 kes hari ini, 52 semalam).

Keseluruhannya sejak awal tahun lalu hingga hari ini Lembah Klang mencatat 934,738 kes positif, dengan 905,512 pesakit telah sembuh, dan 12,294 kes kematian, termasuk 2,733 pesakit yang meninggal dunia sebelum menerima rawatan perubatan atau kes ‘brought in death’ (BID).

Lembah Klang turut merekodkan 20,703 kes aktif dengan 17,684 pesakit menjalani kuarantin di rumah; 1,407 ditempatkan di PKRC; 1,491 dimasukkan ke hospital; dan 121 pesakit dirawat di unit rawatan rapi (ICU), termasuk 69 yang memerlukan alat bantuan pernafasan.

Sementara itu, tujuh lagi negeri merekodkan peningkatan membabitkan Kelantan, Johor, Kedah, Pahang, Perak, Pulau Pinang, dan Perlis.

Kelantan merekodkan peningkatan dua hari berturut-turut apabila mencatat 743 kes baharu, berbanding 706 semalam; diikuti Johor (479 kes baharu, 444 semalam); dan Kedah (439 kes baharu, 298 semalam).

Pahang pula mencatatkan 329 kes baharu (267 semalam); Perak (250 kes baharu, 202 semalam); Pulau Pinang (236 kes baharu, 220 semalam); dan Perlis (25 kes baharu, lapan semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi, tujuh kluster baharu dilaporkan, menjadikan keseluruhannya 5,850 kluster dengan 5,598 telah ditamatkan dan 252 masih aktif.

Bagaimanapun, beliau tidak memaklumkan pecahan kluster dan negeri yang terlibat.

Pada masa sama beliau berkata 6,013 pesakit Covid-19 telah sembuh menjadikan kumulatif sejak awal tahun lalu sebanyak 2,461,780 kes atau 96.3 peratus daripada 2,556,865 kumulatif positif.

“Sehingga hari ini terdapat 545 pesakit yang dirawat di ICU dengan 264 memerlukan alat bantuan pernafasan.

“Daripada 5,413 kes harian yang dilaporkan pada hari ini, 102 kes atau 1.9 peratus adalah kategori 3, 4, dan 5; dan 5,311 kes (98.1 peratus) lagi adalah terdiri daripada kategori 1 dan 2,” katanya.


MASA lantik Azril sebagai CEO

Institut Masa Depan Malaysia (MASA) – sebuah badan pemikir – melantik Pegawai Khas kepada Perdana Menteri ke-8, Tan Sri Muhyiddin Yassin, Azril Mohd Amin sebagai Ketua Pegawai Eksekutif (CEO) berkuat kuasa semalam (1 September 2021).

MASA dalam kenyataan hari ini berkata Azril mempunyai pengalaman lebih daripada 18 tahun sebagai pengamal undang-undang dan pemimpin pertubuhan bukan kerajaan, serta terlibat dalam penyelidikan terkemuka di peringkat kebangsaan dan antarabangsa.

Sambil mengucapkan tahniah di atas pelantikan itu, MASA berkata Azril terlibat di dalam portfolio penyelidikan dan dasar awam ketika bertugas dengan bekas Perdana Menteri itu.

Selain mengawal selia pelaksanaan polisi dan program di peringkat kementerian dalam bidang sosial dan hal-ehwal Islam beliau juga turut bertanggungjawab menasihati, menyusun teks ucapan dan ucaptama bekas Perdana Menteri itu.

“Berbekalkan pengalaman luas beliau, kami berharap Azril dapat membawa MASA ke satu tahap yang lebih tinggi sebagai badan pemikir yang terkemuka berlandaskan nilai-nilai kemakmuran bersama,” kata MASA.


Enam maut, pesawat tempur Russia rempuh pangsapuri

Sekurang-kurangnya enam terbunuh dan enam lagi hilang apabila sebuah pesawat pejuang Russia merempuh sebuah pangsapuri di bandar selatan Yeysk sejurus berlepas pada Isnin (17 Oktober 2022), menyebabkan kebakaran besar tercetus, lapor agensi berita Tass.

Enam orang lagi hilang dan 19 cedera, lapor agensi itu memetik pegawai tempatan sebagai berkata. Yeysk dipisahkan dari wilayah Russia yang diduduki di selatan Ukraine oleh hamparan sempit Laut Azov.

Saluran berita tentera Zvezda menyiarkan video yang menunjukkan letupan di atas pesawat pengebom pejuang jarak sederhana supersonik Sukhoi Su-34 ketika ia menjunam ke arah pangsapuri. Agensi Russia berkata juruterbang telah dikeluarkan.

Pegawai tempatan memberitahu Menteri Kecemasan Persekutuan Alexander Kurenkov berkata enam orang terkorban dan enam lagi hilang, lapor Tass. Presiden Vladimir Putin mengarahkannya pergi ke tempat kejadian sejurus selepas kemalangan itu.

Rakaman dari tempat kejadian menunjukkan sebahagian besar bangunan sembilan tingkat itu terbakar selepas nahas. Pihak berkuasa tempatan kemudian berkata kebakaran telah dipadamkan.

Gabenor wilayah Krasnodar, Veniamin Kondratyev menafikan laporan tempatan bahawa pesawat itu membawa peluru.

“Jika itu berlaku, maka hanya separuh bangunan itu akan berada di sini,” RIA memetik beliau sebagai memberitahu pemberita.

Kira-kira 250 orang telah dipindahkan, termasuk 40 kanak-kanak, kata pihak berkuasa.

RIA berkata, nahas itu berlaku semasa penerbangan latihan dari lapangan terbang tentera. Ia memetik Kementerian Pertahanan sebagai berkata juruterbang melaporkan sebuah enjin telah terbakar semasa berlepas.

Jawatankuasa Siasatan Russia, yang menangani jenayah serius, berkata ia telah membuka kes jenayah dan menghantar penyiasat ke tempat kejadian.

Kremlin berkata Putin telah mengarahkan semua bantuan yang diperlukan diberikan kepada mangsa. Dia juga mengarahkan menteri kesihatan untuk terbang ke wilayah itu. – Agensi


Individu godam akaun Twitter MCMC pada 2014 sudah berhenti kerja

Siasatan kes akaun Twitter Suruhanjaya Komunikasi dan Multimedia (MCMC) berdepan kekangan ekoran individu terlibat sudah berhenti kerja dengan agensi tersebut, kata Menteri Komunikasi dan Multimedia Datuk Saifuddin Abdullah.

Bagaimanapun, Saifuddin berkata pihaknya sedang meneliti kemungkinan meminta bantuan pihak berkuasa luar bagi melengkapkan siasatan kes ciapan tidak senonoh di akaun Twitter rasmi MCMC yang dilakukan sekitar 2014 itu susulan kekangan untuk melengkapkan siasatan tersebut.

“Saya telah melihat laporan itu. Jawatankuasa itu telah membuat siasatan yang komprehensif dan mendalam. Namun, jawatankuasa itu ada kekangan kerana ada individu yang dikatakan terlibat tidak lagi bertugas di MCMC dan jawatankuasa tidak mempunyai bidang kuasa untuk menyiasat.

“Jadi saya telah arahkan KSU (Ketua Setiausaha) KKMM Datuk Seri Mohammad Mentek untuk melihat kemungkinan meminta bantuan daripada pihak berkuasa di luar KKMM untuk menyelesaikan masalah ini,” katanya lapor Bernama hari ini.

Saifuddin berkata demikian kepada media selepas sesi libat urus secara maya bersama syarikat teknologi terkemuka iaitu Google, Microsoft, Facebook dan Amazon.

Pada Januari lepas, kecoh di media sosial mengenai beberapa hantaran jelik di akaun twitter rasmi MCMC sehingga menyebabkan suruhanjaya itu terpaksa menggantung akaun itu buat sementara waktu.

Susulan itu juga, satu jawatankuasa khas ditubuhkan bagi menyiasat kes itu.

Sementara itu, Pengerusi MCMC Dr Fadhlullah Suhaimi Abdul Malek berkata pihaknya telah selesai menjalankan menyiasat berhubung kes berkenaan dan laporannya juga telah dihantar kepada KKMM.


Kerajaan kaji semula undang-undang muflis: PM

Kerajaan akan mengkaji semula undang-undang berkaitan kebankrapan susulan kebimbangan terhadap kadar peningkatan golongan belia yang diisytiharkan muflis, kata Datuk Seri Ismail Sabri Yaakob.

Menurut Perdana Menteribeliau akan berbincang dengan Menteri di Jabatan Perdana Menteri (Parlaimen dan Undang-Undang), Datuk Seri Dr Wan Junaidi Tuanku Jaafar dan Gabenor Bank Negara Malaysia (BNM), Tan Sri Nor Shamsiah Mohd Yunus berhubung masalah tersebut.

“Kerajaan pernah menaikkan nilai ambang kebankrapan (daripada RM50,000 kepada RM100,000), kita pernah tangguhkan tindakan undang-undang melibatkan kebankrapan pada 2020 semasa pandemik.

“Percayalah masa depan anak muda jadi agenda utama,” katanya.

Data terkini Jabatan Insolvensi menunjukkan hampir 60 peratus daripada 46,132 rakyat Malaysia yang mengisytiharkan muflis dari 2018 hingga Mei tahun ini berumur antara 25 dan 44 tahun.

Data rasmi juga menunjukkan bahawa hampir 42 peratus daripada mereka yang mengisytiharkan muflis dalam tempoh empat setengah tahun lalu adalah disebabkan pinjaman peribadi.

Ini diikuti oleh hampir 15 peratus yang menyenaraikan pembelian kenderaan sebagai faktor mengisytiharkan muflis, dan lebih daripada 13 peratus kerana pinjaman perniagaan.

Sementara itu Bernama melaporkan, Ismail Sabri berkata fasa Peralihan ke Endemik bermula 1 April lepas telah menjadi titik tolak kepada pemulihan ekonomi negara yang kini berada pada momentum yang baik, sekali gus menurunkan kadar pengangguran di negara ini.

Beliau berkata berdasarkan statistik Jabatan Perangkaan Malaysia (DOSM), sehingga April 2022, kadar pengangguran negara berjaya diturunkan kepada 3.9 peratus, berbanding 4.6 peratus bagi tempoh sama tahun lepas.

“Ini merupakan kali pertama kadar pengangguran menurun di bawah empat peratus sejak pandemik Covid-19 dengan bilangan penganggur kekal pada trend menurun bagi sembilan bulan berturut-turut,” katanya.

Menurutnya pandemik Covid-19 telah mengubah landskap pekerjaan negara dengan kadar pengangguran pada 2020 dan 2021 berada di tahap yang tertinggi iaitu pada kadar 4.5 peratus dan 4.6 peratus berikutan pelaksanaan Perintah Kawalan Pergerakan (PKP) di seluruh negara.

Katanya, penutupan beberapa sektor ekonomi menjadikan kadar pengangguran negara meningkat sehingga 5.3 peratus pada Mei 2020 iaitu kadar pengangguran bulanan yang tertinggi pernah dicatatkan.

Justeru, kerajaan telah melaksanakan karnival kerjaya sejak Oktober 2021 sebagai sokongan bagi menjamin kelangsungan Keluarga Malaysia memiliki kehidupan yang baik selepas pandemik Covid-19.

Pada tahun ini sahaja, kerajaan menyasarkan peluang pekerjaan sehingga 600,000 dengan peruntukan sebanyak RM4.8 bilion melalui inisiatif Jamin Kerja Keluarga Malaysia, katanya.

Perdana Menteri berkata mengikut Laporan Tenaga Buruh Malaysia, DOSM, seramai 2,750 graduan telah berjaya ditempatkan melalui Program Peningkatan Kerjaya Kementerian Pengajian Tinggi (KPT-CAP).

Selain itu, seramai 2,479 belia juga berjaya ditempatkan melalui Insentif Pekerjaan Jamin Kerja khusus untuk perantis melalui Skim Perantisan Nasional (SPN) di bawah Kementerian Belia dan Sukan, dengan kerjasama Kementerian Kerja Raya dan Kementerian Sumber Manusia serta agensi-agensi di bawah tiga kementerian ini.

“Sehingga 8 Mei lepas, MyDigitalWorkforce Work in Tech (MYWiT) berjaya menempatkan seramai 649 peserta daripada 3,596 pemohon termasuk belia dalam pekerjaan teknologi dan perkhidmatan digital.

“Selain itu, sehingga 30 April lalu, seramai 2,060 graduan telah ditempatkan di bawah inisiatif Professional Training and Education for Growing Entrepreneurs (PROTEGE) melalui Kementerian Pembangunan Usahawan dan Koperasi (KUSKOP), bagi pelaksanaan program peningkatan kebolehpasaran dan memupuk kemahiran keusahawanan,” katanya.


Sultan Selangor tegur wakil rakyat banyak main politik, berebut kuasa

Sultan Selangor Sultan Sharafuddin Idris Shah kecewa terlalu banyak wakil rakyat yang bermain politk dan berebut kuasa sehingga melupakan tanggungjawab membela nasib rakyat.

“Tidakkah Ahli-ahli Yang Berhormat sedar bahawa apabila pemimpin-pemimpin politik berebut kuasa dan keadaan politik menjadi tidak stabil maka, rakyat yang terpaksa menanggung kesusahannya.

“Nampaknya Ahli-ahli Yang Berhormat tidak mahu belajar dari sejarah tentang kejatuhan sesebuah negara akibat perebutan kuasa yang mengakibatkan perpecahan dalam kalangan masyarakat,” titah baginda.

Baginda bertitah demikian pada Istiadat Pembukaan Persidangan Penggal Keempat Dewan Negeri Selangor Ke-14, di Shah Alam, hari ini.

Sehubungan itu baginda mengingatkan Ahli Dewan Undangan Negeri (Adun) Selangor supaya tidak terlalu banyak berpolitik dan berebut kuasa serta kedudukan sehingga melupakan tanggungjawab utama untuk membela nasib rakyat.

Sambil menzahirkan rasa dukacita dan kesal melihat pergolakan, pertelagahan dan ketidaktentuan politik negara yang begitu ketara sejak kebelakangan ini, baginda juga menggesa wakil rakyat membantu orang ramai yang berdepan kesusahan akibat pandemik Covid-19 sekarang ini.

“Bantulah mereka, carilah mereka, bukan sekadar mencari mereka untuk mendapatkan undi sewaktu pilihan raya semata-mata,” titah baginda.

Sultan Selangor juga mengingatkan Ahli Dewan bahawa mandat yang diberi oleh rakyat merupakan amanah daripada Allah yang perlu dilaksana dengan jujur, bertanggungjawab dan penuh keikhlasan.

Sultan Selangor bertitah Adun pastinya menyedari betapa rakyat ketika ini berada dalam keadaan susah dan menderita di kala negara sedang berhadapan pandemik Covid-19 dan sepatutnya lebih prihatin masalah rakyat di kawasan masing-masing khususnya, dalam mengenal pasti bantuan yang perlu disalur kepada mereka yang terjejas.

Baginda bertitah wakil rakyat juga sepatutnya menyemak jumlah rakyat yang hilang pekerjaan dan mencari jalan untuk membantu golongan itu selain mendapatkan data individu yang kehilangan ibu bapa, tempat pergantungan dan berhadapan dengan masalah tekanan hidup.

Pada masa sama Sultan Sharafuddin Idris Shah mengingatkan wakil rakyat di negeri itu bahawa baginda mengikuti perkembangan perang melawan rasuah di Selangor.

Selain maklum mengenai tangkapan beberapa penjawat awam berkedudukan tinggi, Sultan Sharafuddin turut menerima laporan mengenai siasatan Suruhanjaya Pencegahan Rasuah Malaysia (SPRM) terhadap pemimpin politik berkaitan amalan rasuah dan salah guna kuasa.

“Beta telah pun menitahkan SPRM untuk menjalankan siasatan secara menyeluruh bagi membersihkan Selangor dari amalan rasuah,” titah baginda.


PAS enggan layan pendedahan merapu tak sahih dibuat PASleak: Hadi

Tan Sri Abdul Hadi Awang menyifatkan pendedahan kontroversi yang kononnya dibuat PASleak adalah tidak sahih dan tiada keperluan untuk PAS melayan tuduhan yang dibuat terhadap mereka.

Presiden PAS itu berkata tidak ada kepastian berhubung kesahihan dokumen yang didedahkan oleh PASleak itu, malah pihak yang membuat dokumen juga tidak diketahui siapa dan tidak wajar untuk masuk campur dalam isu yang tidak pasti ketulenannya.

Sehubungan itu, menurut beliau, tiada keperluan untuknya membuat penafian selepas penjelasan sudah dilakukan Naib Presiden, Datuk Seri Dr. Ahmad Samsuri Mokhtar, kelmarin.

“Masalahnya siapa yang buat surat itu pun kita tak tahu, jadi tiada guna kita dok layan (melayan) surat layang ni, nanti kita sama-sama melayang.

“Saya rasa hanya yang loyar buruk sahaja yang melayan surat layang ni, kerana dari segi undang-undang pun tidak lekat,” katanya dipetik laporan Utusan Malaysia.

Hadi ditemui pemberita di rumahnya selepas menyampaikan kuliah duha di Masjid Rusila, Marang.

Dalam pada itu, Hadi juga berkata terpulang kepada Presiden UMNO, Datuk Seri Ahmad Zahid Hamidi untuk membuat laporan polis kerana PAS kekal dengan pendirian untuk tidak melayan isu berkenaan.

Dalam perkembangan sama, katanya, penyebaran PASleak tidak menggugat hubungan parti itu dengan rakan komponen Perikatan Nasional (PN), sebaliknya mereka sentiasa berbincang dari semasa ke semasa.

Dokumen PASleaks itu mengandungi dakwaan ringkasan pertemuan dikatakan antara pemimpin PAS dengan beberapa pemimpin parti politik lain antara 24 Mac dan 7 April.

Sejak beberapa hari lalu, satu dokumen yang didakwa kononnya minit mesyuarat sebuah parti politik didakwa mendedahkan pakatan politik menentang kumpulan Kluster Mahkamah dalam UMNO.

Minit mesyuarat itu kononnya menyatakan pertemuan diadakan di rumah Bendahari Agung Barisan Nasional (BN) Datuk Seri Hishammuddin Hussein, turut mendakwa Ketua Hakim Negara bersubahat untuk mempercepatkan perbicaraan kes rasuah dan mensabitkan kesalahan dua pemimpin UMNO, Zahid dan Datuk Seri Najib Razak.

Bagaimanapun, Pejabat Ketua Pendaftar Mahkamah Persekutuan menafikan dakwaan berkenaan dan sudah membuat laporan polis terhadap sumber dakwaan yang dipercayai daripada posting dibuat oleh seorang pengguna Facebook bernama Shahrir Samad – Tok Uban.

Media melaporkan antara kandungan dalam dokumen itu menyebut tentang idea untuk mempercepatkan proses memenjarakan Zahid dan Najib yang terpalit puluhan kes mahkamah.

Beberapa nama pemimpin politik utama lain juga dikaitkan dalam dokumen itu.


Populasi dewasa terima dos penggalak kini 64.9 peratus

Seramai 15,259,493 individu dewasa atau 64.9 peratus daripada populasi kumpulan itu di negara ini telah menerima dos penggalak Covid-19 setakat semalam.

Berdasarkan data menerusi laman web CovidNOW, sejumlah 22,934,341 atau 97.5 peratus daripada populasi sama telah melengkapkan vaksinasi mereka manakala 23,210,853 atau 98.7 peratus menerima sekurang-kurangnya satu dos vaksin, menurut laporan Bernama.

Bagi populasi kanak-kanak berusia lima hingga 11 tahun, sebanyak 1,144,379 individu atau 32.2 peratus kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).

Bagi remaja berusia 12 hingga 17 tahun pula, sebanyak 2,836,325 individu atau 91.2 peratus daripada populasi itu telah melengkapkan vaksinasi mereka manakala 2,936,489 atau 94.4 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 46,688 dos vaksin diberikan meliputi 25,471 dos pertama, 1,047 dos kedua dan 20,170 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,113,082.

Sementara itu, menurut portal GitHub Kementerian Kesihatan, 77 kes kematian akibat Covid-19 direkodkan semalam dengan Pulau Pinang tertinggi iaitu 12 kes, diikuti Selangor dan Kelantan masing-masing dengan 11 kes.

Kedah merekodkan sembilan kes, Johor (lapan), Perak (tujuh), Perlis dan Terengganu masing-masing dengan empat kes, Negeri Sembilan dan Kuala Lumpur masing-masing dengan tiga kes, Sabah (dua) serta Sarawak, Pahang dan Melaka masing-masing dengan satu kes.


PN sedia pulihkan projek HSR

Perikatan Nasional (PN) bersedia memulihkan semula projek Kereta Api Berkelajuan Tinggi (HSR) Kuala Lumpur-Singapura antara Malaysia dan Singapura sekiranya  gabungan itu memenangi Pilihan Raya Negeri (PRN) Johor 12 Mac ini.

Pengerusinya Tan Sri Muhyiddin Yassin berkata beliau telah menyatakan sokongan terhadap projek itu ketika menjadi perdana menteri, dengan menjelaskan HSR akan memberi manfaat kepada kedua-dua negara, lapor Bernama.

“HSR adalah baik untuk negara dan Singapura. Jika Singapura mahu kembali (untuk berunding semula), ia bagaimanapun tidak akan mengikut asas atau perkiraan yang sama dibuat semasa zaman Najib (bekas Perdana Menteri Datuk Seri Najib Razak).

“Saya percaya ini (HSR) adalah satu ‘game changer’. Saya telah mengatakannya sebelum ini dan saya akan nyatakannya sekali lagi. Ya, ia adalah ‘game changer‘. Kami (PN) mahu melakukannya,” kata beliau kepada pemberita selepas melancarkan Ikrar PN “Demi Bangsa Johor” hari ini.

Muhyiddin, yang juga presiden Bersatu berkata demikian ketika ditanya sama ada PN akan menyokong pemulihan projek HSR yang melibatkan berbilion ringgit itu.

Ahli Parlimen Pagoh itu berkata ketika menjadi perdana menteri, beliau juga telah meninjau beberapa model sekiranya Singapura tidak mengambil bahagian dalam projek itu.

Menurut beliau, syarat atau terma utama projek HSR harus dirundingkan semula jika Singapura memilih untuk membuka semula perbincangan mengenainya, meskipun projek itu masih berdaya maju walaupun tanpa penyertaan republik itu.

“Walaupun Singapura tidak mengambil bahagian, kita telah membuat kiraan melalui HSR Sdn Bhd bahawa ia (HSR) masih berdaya maju. Tetapi, ia akan mengambil sedikit masa untuk mendapatkan semula kos HSR.

“Saya juga mempunyai idea untuk melanjutkan HSR bukan sahaja ke Kuala Lumpur, tetapi kita mahu bergerak ke utara ke Bangkok dan malah ke beberapa negara lain (dari Thailand) di rantau ini. Itu adalah sebahagian daripada rancangannya, ” kata beliau.

Pada 1 Januari tahun lalu, Malaysia dan Singapura bersama-sama mengumumkan penamatan projek HSR kerana kedua-dua negara gagal mencapai persetujuan mengenai perubahan yang dicadangkan oleh Malaysia sebelum perjanjian projek itu luput pada 31 Disember 2020.

Sehubungan itu, Malaysia telah membayar S$102.8 juta (RM320.27 juta) kepada Singapura untuk kos yang ditanggung bagi pembangunan projek HSR dan berkaitan dengan pelanjutan penggantungannya.


PN akan perluas Program Jualan Prihatin Rakyat ke seluruh negara

Perikatan Nasional (PN) merancang mengadakan Program Jualan Prihatin Rakyat di seluruh negara yang menawarkan harga murah barang-barang keperluan utama, khususnya di kawasan di mana terdapat ramai penduduk yang susah.

Pengerusi PN Tan Sri Muhyiddin Yassin berkata program berkenaan adalah satu tindak balas gabungan itu terhadap masalah besar yang dihadapi rakyat sekarang ini, terutama mereka yang terkesan selepas pandemik Covid-19.

Menurutnya beliau pernah menyatakan bahawa peratusan penduduk yang jatuh kepada kategori B40 sekarang sudah menjadi B60, sekali gus menunjukkan bahawa pada waktu pandemik ramai yang bertambah susah.

“Selepas pandemik Covid ramai yang jatuh miskin… tak ada pendapatan yang cukup, tak ada pekerjaan, kos barang-barang yang dah meningkat. Jadi kita sedar tentang perkara itu walaupun usaha ini tidaklah sebesar mana… tapi ini adalah program yang kedua atau ketiga yang telah pun anjur di Pagoh.

“Dan ini kita akan teruskan… tapi kita buat di lain-lain tempat. Tujuannya adalah untuk menawarkan jualan bahan-bahan yang kita telah edarkan dengan harga yang amat murah. Jadi ini program subsidi. Kerana walaupun kos hanya bagi mereka dua puluh ringgit. Tapi kita terpaksa bagi sedikit bantuan supaya tak membebankan penduduk,” katanya.

Beliau berkata demikian kepada media ketika hadir pada Program Jualan Prihatin Rakyat Parlimen Pagoh hari ini (10 September 2022) yang dihadiri lebih 1,000 pengguna.

Muhyiddin yang juga Ahli Parlimen Pagoh mengalu-alukan sekiranya ada badan korporat yang ingin bekerjasama dengan gabungan itu untuk menyediakan barang-barang keperluan kepada penduduk dengan harga yang lebih murah daripada biasa.

“Kita buat program seperti ini. Jadi ini boleh kita lanjutkan ke seluruh negara, terutama kawasan-kawasan yang kita tahu terdapat penduduk yang susah,” katanya.

Bagaimanapun, Muhyiddin yang juga bekas Perdana Menteri berkata program yang digerakkan oleh PN ini tidak mencukupi sekiranya kerajaan tidak bertindak secara lebih berkesan.

“Jadi sewajarnya ada satu agenda besar kerajaan yang ada sekarang ataupun yang akan datang untuk menangani masalah harga barangan… dan saya tak fikir perkara ini boleh diatasi dalam satu jangka waktu pendek.

“Mungkin memerlukan tempoh masa yang panjang. Tapi sementara kita nak menghadapi jangka panjang, kita buat jangka pendek. Jadi ini saranan sayalah pada pihak pimpinan negara supaya memberi perhatian utama.

“Ini tak termasuk soal-soal lain seperti pendidikan, anak-anak pergi sekolah tanpa makan, tak ada sarapan pagi ataupun dalam bidang kesihatan. Jadi banyak isu yang patut difikirkan secara serius.

“Perikatan Nasional mengambil pendirian, ini masalah negara, masalah rakyat, masalah kita. Sedikit sebanyak kita harus tunjukkan komitmen kita untuk membantu mengurangkan beban rakyat,” katanya.


PM belum bincang tarikh PRU-15 dengan ‘Top Five’ UMNO

Perdana Menteri Datuk Seri Ismail Sabri Yaakob hari ini berkata beliau belum berbincang dengan ‘Top Five’ UMNO berhubung tarikh Pilihan Raya Umum ke-15 (PRU15).

‘Top Five’ UMNO merujuk kepada Presiden Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan perdana menteri sendiri, lapor Bernama.

Katanya, selepas berbincang dengan ‘Top Five’, baharulah beliau akan berbincang dengan parti MCA dan MIC serta parti komponen Barisan Nasional (BN) yang lain.

“… kemudian ia perlu dibawa ke Kabinet sebab di bawah Perlembagaan, kena ada kelulusan Kabinet sebelum saya menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk (mendapat perkenan) membubarkan Parlimen.

“Itu prosedur yang perlu dipatuhi,” katanya semasa merucap pada Majlis Penyampaikan Peruntukan Masyarakat Cina dan India Parlimen Bera 2022 di Dewan Kompleks UMNO Bera di Padang Luas di sini hari ini.

Bagaimanapun, Zahid sebelum ini semasa Konvensyen Wanita BN pada Ogos lalu berkata ‘Top Five’ UMNO sudah berbincang berhubung tarikh PRU-15, malah berkata Ismail Sabri akan mematuhi permintaannya untuk membubarkan Parlimen bagi memberi PRU-15 diadakan segera.

Zahid berkata hasil perbincangan antara ‘top 5’ dalam UMNO, dijangkakan Perdana Menteri akan mendengar permintaan untuk tidak menunggu lama bagi mengadakan PRU-15 memandangkan beliau orang parti dan pasti akan mendengar cakap parti.

“Kita sudah bincang dengan ‘Top 5’ termasuk Perdana Menteri (PM) yang juga Naib Presiden UMNO, Datuk Seri Ismail Sabri Yaakob dan ini bacaan saya, pilihan raya pada tahun ini juga… bacaan PM, saya percaya beliau akan mendengar nasihat dan pandangan kita,

“Beliau (PM) orang parti dan sebagai pemimpin sudah pasti tahu masa sesuai kerana isu akan terus timbul dan direka yang mana pembangkang menjadikan budaya kebencian ditanamkan kepada parti kita,” katanya semasa konvensyen tersebut.

Spekulasi mengatakan berkemungkinan PRU-15 akan diadakan pada tahun ini juga selepas pembentangan Bajet 2023 yang diawalkan pada awal Oktober ini.

Selain itu, Suruhanjaya Pilihan Raya (SPR) juga difahamkan sudah menghantar memo dan memanggil sukarelawan untuk bertugas semasa PRU-15 depan, beberapa sukarelawan SPR yang bertugas semasa PRU-14 sebelum ini memberitahu sudah menerima makluman meminta mereka untuk bersedia dipanggil bertugas.

Senario satu lagi adalah sekiranya PRU-15 diadakan tahun depan, berkemungkinan masa yang sesuai adalah selepas sambutan Tahun Baharu Cina pada Januari.

Mengikut kalendar kebangsaan, sambutan Tahun Baharu Cina adalah pada 22 Januari 2023 dan berkemungkinan diadakan selepas tarikh tersebut, sama ada pada Februari atau Mac depan.

Namun, berdasarkan situasi semasa, kecenderungan PRU-15 diadakan lebih awal pada tahun ini semakin kuat.


Peguam Najib mohon tangguh lagi rayuan tapi mahkamah tetap tolak

Mahkamah Persekutuan hari ini (19 Ogos 2022) sekali lagi menolak permohonan pasukan pembelaan Datuk Seri Najib Razak untuk menangguhkan prosiding rayuan terakhir bekas Perdana Menteri itu terhadap sabitan hukuman penjara dan denda dalam kes penyelewengan dana RM42 juta milik SRC International Sdn Bhd (SRC).

Terdahulu, pada prosiding petang ini, peguam utama Najib, Hisyam Teh Poh Teik memohon untuk menangguhkan pendengaran rayuan kes SRC pada Selasa dan Rabu minggu depan.

Hisyam mendakwa permohonan itu disebabkan beliau ada urusan mahkamah yang lain pada hari tersebut.

Beliau bagaimanapun berkata hanya boleh hadir dalam pendengaran rayuan itu pada Khamis minggu depan.

Ketua Hakim Negara Tun Tengku Maimun Tuan Mat bagaimanapun menolak permohonan tersebut dan mengingatkan Hisyam Teh bahawa dia masih bertindak sebagai peguam kepada Najib.

“Seperti dinyatakan banyak kali, tiada penangguhan untuk rayuan ini. Kita akan teruskan mengikut jadual,” katanya.

Semalam, panel lima hakim diketuai Tengku Maimun menolak permohonan Hisyam untuk menarik diri daripada mewakili Najib dalam perbicaraan rayuan itu.

“Kami berpendapat peguam itu tidak menunjukkan sebab untuk melepaskan diri. Kami menolak permintaannya untuk melepaskan diri.

“Beliau masih dalam rekod sebagai peguam utama,” kata Tengku Maimun.

Empat anggota panel hakim lain yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Timbalan Pendakwa Raya Ad Hoc Datuk V Sithambaram meneruskan penghujahan lisannya petang ini.

Sithambaram memberitahu mahkamah bahawa Najib tidak pernah membuat sebarang pertanyaan dengan AmBank berhubung dana besar yang sentiasa dikreditkan dan didebitkan dalam akaun bank peribadinya sehingga akaun ditutup pada 2015.

Beliau berhujah bahawa bekas perdana menteri itu tidak mengambil sebarang tindakan undang-undang terhadap bank itu atas dakwaan salah kredit dan debit dana daripada akaunnya.

“Bukti dua jurubank daripada AmBank iaitu Uma Devi Raghavan dan Joanna Yu Ging Ping menunjukkan Najib tidak pernah membuat sebarang pertanyaan dengan AmBank apatah lagi membuat sebarang aduan berhubung jumlah dana yang besar yang sentiasa keluar masuk akaunnya.

“Malah, perayu (Najib) tidak mempunyai masalah dengan baki banknya sehingga dia menutup akaunnya pada Mac 2015,” katanya.


Gelombang sokongan rakyat terhadap PN luar biasa

Menjelang hari pembuangan undi Sabtu ini, suasana kempen Pilihan Raya Umum ke-15 terus masuk ke gear lima dengan masing-masing pimpinan parti berusaha turun ke semua kawasan bagi memastikan mesej mereka sampai ke segenap pelosok negara.

Bagi Perikatan Nasional (PN) sendiri, gelombang sokongan itu nampaknya semakin membadai bukan saja di lapangan malah kian rancak di media sosial.

Perkara itu diakui sendiri Pengerusi PN, Tan Sri Muhyiddin Yassin yang turun ke hampir seluruh negeri untuk berkempen.

“Saya menyaksikan sendiri di lapangan di mana saya pergi dari utara, Perlis sampai ke Selatan, semalam di Johor, gelombang itu jelas dan nyata. Sokongan luar biasa terutama dalam kalangan pengundi Melayu. Nampak sangat mereka ini sudah bersedia untuk menghadapi pilihan raya, 19 November ini.

“Kita boleh nampak mereka berminat untuk menyokong PN. Mungkin atas sebab mereka melihat kepimpinan waktu mengurus masalah pandemik Covid-19, bantuan-bantuan yang kita telah sediakan, rekod-rekod itu (jadi panduan) kemudian tawaran dalam manifesto yang terbaharu,” katanya ketika sesi Sinar Live : Cukup-cukuplah fitnah PN, hari ini.

Dalam pada itu, Presiden Bersatu itu juga akui keberkesanan jentera PN yang dinaungi tiga parti itu melancarkan lagi kempen gabungan itu.

Kita bertindak atas satu bumbung PN, ada PAS, Bersatu dan Gerakan. Walau yang bertanding itu PAS tapi Bersatu dan Gerakan akan menyokong. Ini kesepakatan dan kesepaduan tindakan yang kita lakukan.

“Kita masuk ke seluruh pelosok negara menjelaskan apa perjuangan kita dan kenapa perlu membantu dan menyokong kita supaya kita dapat menerajui negara untuk tempoh lima tahun yang akan datang,” katanya.

Menyentuh soal sentimen anak muda yang dikatakan mahu peluang diberikan kepada muka baharu untuk menerajui negara, Muhyiddin berkata soal memilih pemimpin bukan perkara main-main yang boleh dicuba-cuba.

“Soal pilihan raya ini bukan boleh main-main. Bukan boleh ‘kita cuba, tengok macam mana’. Pihak yang bertanding sekarang ini bukan yang tidak pernah memimpin negara, semuanya dah ada. Baik parti BN yang lama, PH sebelum ini pun dan PN untuk tempoh 17 bulan yang saya pimpin.

“Kalau mereka tidak tunjuk hala tuju yang agak tepat walaupun mereka ada hak untuk memilih dan hanya pangkah sebab emosi dan sebagainya malah tidak mengetahui latar belakang profil politik, demografi dan sebagainya mungkin kesan tidak begitu baik kepada negara sebab mereka (pengundi muda) juga menjadi penentu. Kalau tak silap saya lebih kurang 1.6 juta pemilih muda yang 18 tahun ke atas,” katanya.

Tambahnya, PN telah membuktikan mampu mentadbir negara dengan baik malah ketika negara sedang berada dalam waktu yang paling sukar.

“Saya telah buktikan dan saya fikir pimpinan PN yang lain telah buktikan dalam keadaan yang tidak pernah berlaku sebelum ini, paling susah, pandemik Covid-19, kematian, jangkitan, orang susah tak dapat kerja, tak boleh meniaga dan macam-macam lagi.

“Apa bantuan-bantuan yang telah kita berikan? Itu bukti dan petanda kita ada upaya. Kita boleh buat. Saya berikan perhatian dalam manifesto pun kita tawarkan untuk anak muda pekerjaan, bantuan masuk ke institusi pengajian tinggi, rumah mampu milik dan sebagainya. Ini yang kami fikirkan antara perkara utama yang menjadi keperluan anak-anak muda.

“Penting untuk anak muda buat keputusan yang tepat, saya harap mereka akan tertarik untuk memberikan sokongan kepada PN,” katanya.


Waspada bawa anak balik kampung

Sejak kerajaan membenarkan aktiviti rentas negeri dijalankan, ramai rakyat Malaysia yang mengambil peluang keemasan untuk pulang ke kampung bertemu dengan orang tersayang. Namun, ada beberapa perkara yang perlu dilakukan sebelum membawa keluarga terutamanya anak-anak balik kampung.

Dalam konteks ini, orang ramai dinasihatkan mengamalkan Prosedur Operasi Standard (SOP) ketika membawa anak  ke luar rumah sama ada ketika balik kampung atau bercuti-cuti.

Menurut Pakar Pediatrik dan Pensyarah Perubatan Fakulti Perubatan dan Sains Kesihatan, Universiti Putra Malaysia, Dr Husna Musa, terdapat beberapa langkah pencegahan yang boleh dilakukan sepanjang melakukan aktiviti luar bagi memastikan keselamatan anak-anak yang belum diberi vaksin tertutama ibu bapa yang ingin membawa mereka balik ke kampung.

“Pertama, pastikan semua kaum keluarga telah menerima vaksinasi. Ibu bapa juga perlu memastikan anak-anak sihat dan oran tua di kampung tidak mempunyai sebarang gejala.

“Jika boleh, digalakkan untuk melakukan test Covid19 sebelum memulakan perjalanan. Semasa dalam perjalanan atau sampai ke destinasi yang dituju, pastikan tidak berkumpul sesama ahli keluarga dalam keadaan yang sesak, pastikan ventilasi di kampung baik dengan membuka tingkap dan kipas,” katanya.

Secara amnya, semakin dekat anda berinteraksi dengan orang lain dan semakin lama interaksi semakin tinggi risiko penyebaran Covid-19.

“Saya tahu sukar bagi semua orang, termasuk kanak-kanak. Mereka perlu keluar dan berinteraksi. Anak-anak perlu dibawa keluar untuk menghirup udara yang nyaman dan boleh berlari-lari untuk memastikan kesihatan fizikal dan mental yang seimbang.

“Jadi sebagai ibu bapa kita perlu memastikan bahawa mereka mampu melakukannya dengan cara yang lebih selamat. Bawa anak ke taman, zoo, atau taman rekreasi pada hari yang kurang sesak. Jika berjalan-jalan ‘indoors’ contohnya di pusat beli belah, sangat penting untuk elak hari yang sesak kerana risiko penularan adalah lebih tinggi, lebih-lebih lagi untuk anak-anak yang masih belum divaksin,” katanya.


Dituduh terima rasuah RM200,000 tutup kes kematian akibat Covid

Seorang pemilik syarikat kawalan keselamatan mengaku tidak bersalah di Mahkamah Sesyen Kuala Lumpur hari ini atas dua pertuduhan menerima rasuah berjumlah RM200,000 untuk menutup kes kematian seorang pekerja warga Bangladesh akibat Covid-19, tahun lepas.

Mengikut pertuduhan pertama dan kedua, C Mahenthiran, 51, didakwa menerima suapan berjumlah RM200,000 daripada pemilik kilang air batu sebagai dorongan bagi membantu lelaki itu daripada dikenakan tindakan dan menutup kes kematian pekerja warga asing akibat Covid-19.

Dia didakwa melakukan kesalahan itu di hadapan sebuah premis di Taman Sri Ehsan dan di hadapan sebuah bank di Kepong di sini pada 29 Julai dan 3 Ogos 2021, lapor Bernama.

Pertuduhan dikemukakan mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000 atau mana-mana yang lebih tinggi, jika sabit kesalahan.

Mahenthiran turut mengaku tidak bersalah atas dua pertuduhan pilihan iaitu memperdayakan mangsa sama sehingga mendorongnya menyerahkan wang itu supaya tidak dikenakan tindakan daripada Polis Diraja Malaysia, Kementerian Kesihatan Malaysia dan Kementerian Perdagangan Antarabangsa dan Industri.

Dia didakwa melakukan perbuatan itu pada tempat, tarikh dan masa sama dan pertuduhan mengikut Seksyen 417 Kanun Keseksaan yang memperuntukkan hukuman penjara maksimum lima tahun atau dengan denda atau kedua-duanya, jika sabit kesalahan.

Pegawai Pendakwa SPRM Selangor Mohd Aliff Shaharuzaman menawarkan jaminan RM50,000 bagi kesemua pertuduhan dan memohon kes yang dihadapi tertuduh hari ini dipindahkan ke Mahkaman Sesyen Shah Alam kerana ia melibatkan siasatan dan saksi-saksi yang sama.

Peguam Datin M A Navamani yang mewakili Mahenthiran tidak membantah permohonan pendakwaan untuk memindahkan kes ke Shah Alam dan memohon mahkamah mengguna pakai wang jaminan sama iaitu RM40,000 seperti yang dikenakan di Mahkamah Sesyen itu.

“Sepanjang siasatan dijalankan, anak guam saya memberi kerjasama baik kepada pihak berkuasa dan kes yang dipertuduhkan hari ini berkaitan dengan kes sama di Mahkamah Sesyen Shah Alam dan pasportnya juga telah diserahkan kepada mahkamah,” kata peguam itu.

Hakim Suzana Hussin membenarkan tertuduh mengguna pakai jaminan sama iaitu RM40,000 dan memerintahkan kes yang dihadapi tertuduh di mahkamah ini dipindahkan ke Mahkamah Sesyen Shah Alam selain menetapkan 25 Mac untuk sebutan semula kes itu di mahkamah berkenaan.

Pada 25 Februari lepas, Mahenthiran mengaku tidak bersalah di Mahkamah Sesyen Shah Alam atas 16 pertuduhan menerima wang suapan berjumlah RM630,000 untuk menutup kes kematian seorang pekerja warga Bangladesh akibat Covid-19.


MCA cabar DAP pecat Pua selepas kata UMNO-BN ‘pakatan korup’

DAP digesa mengambil tindakan tegas terhadap penasihat dasarnya Tony Pua yang mencetuskan kontroversi dengan melabelkan Barisan Nasional (BN) dan UMNO “pakatan korup”.

Naib Presiden MCA, Datuk Seri Ti Lian Ker mencabar Setiausaha Agung DAP Anthony Loke untuk memecat Pua kerana mulut celuparnya yang menyinggung rakan parti dalam kerajaan campuran.

“Pua sebenarnya bukanlah tiada jawatan dalam parti seperti didakwa setiausaha agungnya.

“Beliau ialah penasihat dasar kepada setiausaha agung DAP sejak 18 Mei tahun lepas,” kata Lian Ker dalam kenyataan.

“Justeru, Loke perlu mengambil tindakan disiplin terhadap Pua…atau memecatnya sebagai penasihat dasarnya bagi membuktikan komitmen DAP kepada kerajaan perpaduan.

“Saya cabar awak Loke!”

Dalam majlis makan kutipan dana DAP malam tadi, Pua dilaporkan berkata, penyokong Pakatan Harapan (PH) perlu membuktikan “sebuah parti berbilang bangsa yang bersih dan tidak korup” boleh melakukan lebih baik “berbanding pakatan korup seperti BN, UMNO dan Bersatu”.

Susulan itu, Loke hari ini dilaporkan berkata, Pua tidak seharusnya mengeluarkan kenyataan berunsur serangan terhadap parti sekutu kerana pucuk pimpinan DAP telah memutuskan untuk bekerjasama dengan gabungan politik lain demi kestabilan politik.

Katanya, sebarang kenyataan provokatif terhadap rakan gabungan dalam kerajaan perpaduan tidak selari dengan pendirian dan hala tuju parti ketika ini.


Bubar Parlimen permulaan angkat Zahid jadi Perdana Menteri

Pengumuman pembubaran Parlimen oleh Perdana Menteri Datuk Seri Ismail Sabri Yaakob hari ini (10 Oktober) membuktikan UMNO terlalu jauh terpisah daripada kehendak dan keperluan rakyat.

Ketua Penerangan Bersatu Malaysia Datuk Wan Saiful Wan Jan mendakwa pengumuman itu juga permulaan kepada langkah UMNO untuk mengangkat Presidennya Datuk Seri Ahmad Zahid Hamidi sebagai Perdana Menteri (PM).

“Rakyat perlu menilai sikap UMNO. Parti itu dipimpin oleh kluster mahkamah yang menolak dan merosakkan usaha perpaduan ummah,” katanya.

Beliau turut menyeru rakyat supaya membuat penilaian berdasarkan kecintaan kepada negara dan tanah air disertai tekad untuk membawa penambahbaikan kepada negara.

“Biarlah rasa cinta kepada negara itu membawa kita untuk membuat pilihan yang betul. Satu-satunya gabungan yang terbukti bersih dan menjaga kebajikan rakyat ialah PN,” katanya.

Hari ini, Zahid yang juga Pengerusi Barisan Nasional (BN) menyifatkan cadangan PAS untuk perpaduan ummah bagi mengelak pertembungan tiga penjuru antara parti itu dengan UMNO dan Bersatu pada PRU-15 sebagai satu taktik penuh muslihat.

Beliau berkata, UMNO dan BN sudah menetapkan pendirian jelasnya bahawa jika pun kerjasama antara dua parti itu mahu dibentuk dalam PRU, ia mesti bersifat menyeluruh.

“Kita hormati keputusan yang dicapai oleh jawatankuasa pusat parti mereka. Terserah kepada mereka bagaimana mereka mahu bergerak (dalam PRU).

“Tapi kalau mahu bekerjasama, biarlah bekerjasama ‘totally’ (secara menyeluruh), bukan kerana merundingkan kononnya ada kerusi bagi mengelak (pertembungan) tiga penjuru.

“Kami fikir itu adalah taktikal dan muslihat yang dilakukan,” kata Zahid pada sidang media selepas merasmikan Perhimpunan Agung MIC ke-76 di Pusat Pameran dan Dagangan Antarabangsa Malaysia (MITEC) di ibu negara seperti dilapor BH.

Terdahulu, Perdana Menteri mengumumkan beliau mendapat perkenan Yang di-Pertuan Agong bagi pembubaran Parlimen Ke-14, berkuat kuasa hari ini.

Ia selaras Perkara 40(2)(b) dan Perkara 55(2) Perlembagaan Persekutuan, apabila Yang di-Pertuan Agong bertindak menurut budi bicara baginda untuk memperkenankan permintaan itu. – BeritaBersatu


DBKL aktifkan semula program pagi bebas kenderaan ikut SOP MKN

Dewan Bandaraya Kuala Lumpur (DBKL) mengaktifkan semula Program Pagi Bebas Kenderaan Kuala Lumpur (KLCFM) yang tertangguh akibat pandemik Covid–19 bermula Ahad ini.

DBKL memaklumkan program simulasi yang akan diadakan pada November dan Disember ini akan menggunakan laluan sepanjang tujuh kilometer di sekitar ibu kota.

Jalan-jalan yang terlibat dalam program itu adalah Jalan Raja; Jalan P Ramlee; Jalan Dang Wangi; dan sebahagian Jalan Raja Laut; Jalan Sultan Ismail; Jalan Ampang; dan Jalan Tuanku Abdul Rahman.

Dalam kenyataan semalam, DBKL memaklumkan sebagai permulaan, program dwimingguan itu akan dijadikan program simulasi sesuai dengan prosedur operasi standard (SOP) baharu yang ditetapkan Majlis Keselamatan Negara (MKN).

“Mereka yang ingin menyertai program ini perlu lengkap vaksin (dua dos vaksin Covid-19 dan melepasi tempoh 14 hari) dan wajib membuat prapendaftaran.

“Peraturan kesihatan dan keselamatan yang diarahkan oleh MKN akan dilaksanakan secara ketat dalam melaksanakan program ini demi keselamatan peserta.

“KLCFM adalah program yang dapat mengeratkan perpaduan kaum dalam kalangan warga kota di samping medan untuk mengamalkan gaya hidup sihat, mesra keluarga dan membudayakan penjagaan alam sekitar.

“Ia melibatkan aktiviti berjalan, berlari, meluncur atau berbasikal selama dua jam mulai 7 pagi hingga 9 pagi dan sepanjang tempoh itu, jalan-jalan yang terlibat akan ditutup kepada kenderaan awam dan persendirian,” kata DBKL lagi.

DBKL menjangkakan KLCFM akan dapat dilaksanakan secara penuh pada Januari depan dengan pelbagai acara sampingan lain dan penyertaan daripada lebih ramai penaja.

Mereka yang ingin menyertai KLCFM perlu membuat prapendaftaran terlebih dahulu menerusi laman sesawang KL Car Free Morning dan DBKL serta laman Facebook KL Car Free Morning dan DBKL yang telah dibuka sejak 2 Nov lepas.

Peserta yang berjaya mendaftar akan dimaklumkan melalui e-mel selepas tarikh pendaftaran dan untuk maklumat lanjut mengenai KLCFM, orang ramai boleh melayari www.klcarfreemorning.my.


Puad cabar Khairy tubuh parti baharu, bidas Ismail Sabri kecewa Khairy dipecat

Khairy Jamaluddin Abu Bakar dicabar untuk menubuhkan parti baharu sekiranya merasakan mempunyai pengaruh dan kuat, kata Datuk Mohd. Puad Zarkashi.

Timbalan Pengerusi Tetap UMNO itu yang dianggap pengikut setia Datuk Seri Ahmad Zahid Hamidi itu berkata bekas Ketua Pemuda itu tidak hebat seperti digambarkan, malah kalah semasa Pilihan Raya Umum Ke-15 (PRU-15) di Sungai Buloh kepada calon PKR.

“Ismail Sabri (Datuk Seri Ismail Sabri Yaakob) kata, KJ (Khairy) ada magnet. UMNO rugi kerana buang magnet untuk tarik orang muda. Masa KJ jadi Ketua Pemuda ramaikah anak muda ditarik oleh magnet KJ untuk sokong UMNO?

“Mungkin anak muda sokong KJ tetapi bukan pada UMNO, KJ tidak merayu pemecatannya. Apa salahnya KJ tubuh parti baru kita tengok apakah anak muda akan berduyun masuk ikut magnet KJ,” katanya dalam satu hantaran di Facebook.

Terdahulu, Ismail Sabri dilapor media berkata kesal dengan pemecatan Khairy kerana mempunyai pengaruh yang kuat dikalangan pengundi muda.

Dalam pada itu, Puad mencabar Khairy sekiranya mempunyai keberanian, beliau perlu membuktikan dengan mengikut sama jejak yang diambil Syed Saddiq Syed Abdul Rahman menubuhkan sebuah parti baharu dan bukan menyertai parti lain yang sedia ada.

“Kalau KJ kurang berani macam Syed Sadiq yang tubuh parti baru, KJ boleh join Bersatu atau PAS. KJ boleh buktikan magnet dia ok, jangan pula jadi penumpang kepada parti itu,” ujarnya lagi.

Puad juga membidas Ismail Sabri susulan kenyataannya baru-baru ini yang mempertikaikan berhubung pemecatan Khairy baru-baru ini.

“Ismail Sabri silap, patut dia cadang pada MKT (Majlis Tertinggi) UMNO supaya KJ ganti dia sebagai poster boy pada PRU-15 lalu.

“Alasannya dia tidak ada magnet, KJ ada magnet, ruginya UMNO kalau betul,” ujarnnya lagi.


Pulau Pinang, Perlis banjir

Hujan lebat berterusan sejak malam tadi menyebabkan beberapa kawasan di bahagian pulau di Pulau Pinang dan Perlis mengalami banjir kilat, namun tiada pusat pemidahan sementara (PPS) dibuka.

Antara kawasan terlibat di Pulau Pinang ialah Jalan P Ramlee; Kampung Masjid; dan Kampung Naran, yang membabitkan berpuluh-puluh rumah kediaman yang dinaiki air sehingga paras lutut.

Bagaimanapun, banjir itu tidak membabitkan pemindahan mangsa.

Pengerusi Jawatankuasa Alam Sekitar, Phee Boon Poh, berkata paras air di Sungai Pinang juga melepasi tahap bahaya 2.5 meter tetapi tidak melimpah dan kemudian surut ke paras amaran.

“Keadaan adalah terkawal dan semua pam air berfungsi dengan baik tetapi kita akan teruskan pemantauan,” katanya.

Beliau berkata, laporan diterima kawasan berkenaan dinaiki air antara 30 sentimeter hingga 50 sentimeter.

“Petugas juga sudah dikerah ke lokasi berkaitan untuk memantau keadaan dan menghulurkan bantuan yang diperlukan. Sehingga jam 10 pagi ini, banjir di kawasan berkenaan sudah surut,” katanya.

Sementara itu, beberapa kawasan di Kangar, Perlis turut mengalami banjir kilat susulan hujan lebat sejak malam tadi.

Aantara kawasan terlibat ialah Taman Kuala Perlis; Kampung (Kg) Sentua; Kg Seriab; dan Kg Bakau.

Anggota Angkatan Pertahanan Awam Malaysia (APM) dilaporkan telah diarah membantu penduduk yang terlibat, namun tiada PPS yang dibuka untuk menempatkan mangsa.

APM Perlis juga turut memantau kawasan berisiko tinggi untuk banjir serta sungai yang berada pada tahap waspada di sekitar Perlis.

Sementara itu, Jabatan Pengairan dan Saliran (JPS) Perlis mengeluarkan senarai lokasi berisiko banjir di negeri itu yang melibatkan tiga daerah iaitu Kangar, Padang Besar dan Arau.

Di Kangar, kawasan terlibat ialah Taman Kemajuan; Taman Guru Jaya; Kg Wang Bintong; Kg Wang Besar; Kg Abi; Taman Semarak; Taman Bukit Kubu; Kg Nelayan; RPA Kuala Perlis; Kg Jarak; Taman Sri Bintong; Bukit Kedak; Semadong; Kg Tebing Tinggi; Kg Repoh; Padang Malau; Padang Melangit; Sena; dan Kg Bakau.

Di Padang Besar melibatkan Taman Beseri Jaya; Balai Baru; Guar Jentik; Taman Melati Indah; Kg Gial; Kg Paya; Kg Wang Kelian; Batu 16 Kaki Bukit; Kg Titi Tinggi; Felcra Lubuk Sireh; dan Pekan Padang Besar.

Sementara di Arau pula ialah Kg Panggas; Kubang Tiga; Kg Batu Bertangkup; Ulu Pauh; Kg Titi Besi; Pekan Arau; Batas Liku; Kg Guar Gajah; Mata Ayer; Behor Gelam; Kampus UNIMAP Ulu Pauh; Kg Banggol Sena; Kg Rambai; Kg Bumbung Lima; Kg Katong; Kg Guring; Felcra Ulu Pauh; dan Kg Sentua.


Rakyat gusar bencana hujung tahun, kenapa UMNO nak PRU juga? Radzi

Naib Presiden Bersatu Datuk Dr Radzi Jidin hairan dengan sikap UMNO yang tetap mahukan Pilihan Raya Umum Ke-15 (PRU-15) diadakan segera, iaitu dalam tahun ini juga.

Menurutnya jika benar UMNO benar-benar memikirkan kepentingan rakyat, parti itu sepatutnya tahu kegusaran rakyat pada waktu ini adalah banjir yang dijangka berlaku pada hujung tahun.

“Kenapa nak buat sekarang? Kenapa beria-ia sangat nak buat sekarang? Kalau kita bercakap tentang kepentingan rakyat, maka kita tahu kepentingannya apa pada waktu ini. Seperti saya jelaskan sebelum ini, inilah dia perangai UMNO.

“Mereka ingin menunjukkan bahawa mereka kuat, mereka parti paling kuat, paling teguh tapi mereka lupa yang paling kuat, apabila datangnya pilihan raya adalah rakyat.

“Rakyat yang mempunyai kuasa untuk mengundi,” katanya pada sidang media selepas menyempurnakan Inisiatif Menangani Beg Berat: Majlis Penyerahan Lokar Fasa Pertama di Sekolah Kebangsaan Gombak Setia, di Gombak, hari ini.

Hadir sama Menteri Perdagangan Antarabangsa dan Industri yang juga merupakan Ahli Parlimen Gombak, Datuk Seri Mohamed Azmin Ali.

Beliau berkata demikian ketika ditanya persediaan Kementerian Pendidikan (KPM) sekiranya PRU-15 diadakan ketika sesebuah kawasan itu dilanda banjir.

Radzi dalam laporan itu menjelaskan, sekiranya perkara itu berlaku, ia pasti mendatangkan kesukaran kerana bangunan sekolah bukan sahaja digunakan sebagai pusat mengundi malah ia juga digunakan sebagai Pusat Pemindahan Sementara (PPS) buat penduduk.

“Penggunaan sekolah sebagai PPS ini adalah satu kebiasaan, telah digunakan sekian lamanya dan kita telah senaraikan sekolah yang memang kita gunakan sebelum ini dan dijadikan PPS.

“Pada masa sama, sekolah juga digunakan untuk pusat mengundi. Kita tahu sekolah merupakan komponen utama apabila kita bercakap perihal mengundi. Bukan saja sekolah, guru pula banyak membantu dalam konteks pengurusan banjir.

“Sebab itu saya kata, seolah-olah tiada masa lain pula untuk buat pilihan raya,” ujarnya.

Sementara itu, ketika ditanya kerusi yang bakal ditandinginya dalam PRU-15 nanti, secara ringkas Radzi menjawab beliau akur dengan setiap keputusan Bersatu dan bertanding di mana-mana kawasan ditetapkan parti.

30 September lalu, Majlis Tertinggi (MT) UMNO tanpa mempedulikan pendapat dan nasihat majoriti rakyat Malaysia, memutuskan PRU-15 mesti diadakan tahun ini juga.

Susulan itu, Perdana Menteri Datuk Seri Ismail Sabri Yaakob dijangka menghadap Yang di-Pertuan Agong, Khamis ini, namun tidak pasti sama ada beliau akan memohon perkenan membubarkan atau tidak.


Ekonomi Malaysia stabil, kerajaan kekal dasar fiskal efektif

Laporan Moody’s Investor Service yang menunjukkan kedudukan ekonomi Malaysia sekarang ini dalam keadaan stabil membuktikan negara berada di landasan pemulihanyang tepat.

Sehubungan itu, Menteri Kewangan Tengku Datuk Seri Zafrul Tengku Abdul Aziz berkata kerajaan terus mengekalkan dasar ekonomi dan fiskal yang efektif dan berhemat.

“Laporan Moody’s menunjukkan ekonomi Malaysia stabil berdasarkan kepelbagaian daya saing, skala ekonomi yang berdaya saing sederhana besar, sumber semula jadi yang mencukupi dan prospek pertumbuhan jangka sederhana yang kukuh,” katanya.

Beliau berkata demikian dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-56, yang dikeluarkan hari ini.

Katanya, kerajaan akan berusaha melakukan yang terbaik bagi membendung penularan pandemik Covid-19 dan memastikan proses pemulihan ekonomi dapat diteruskan.

Sambil mengingatkan orang ramai juga boleh memainkan peranan masing-masing dengan memastikan diri mereka divaksin melalui aplikasi MySejahtera, Tengku Zafrul berkata langkah itu mampu melonjakkan ekonomi negara.

“Ini penting untuk memastikan ekonomi kita mampu pulih dan kembali berkembang mulai separuh kedua tahun ini,” katanya.

Setakat ini, Malaysia sudah memberi lebih tiga juta dos vaksin Covid-19, termasuk lebih dua juta penerima memperoleh suntikan pertama.

Dalam laporan itu beliau memaklumkan sehingga 28 Mei lalu kerajaan meluluskan RM12.06 bilion pinjaman mudah perusahaan kecil dan sederhana (PKS) yang dikendalikan oleh Bank Negara Malaysia (BNM) yang memberi manfaat kepada 25,605 PKS.

Bagi Geran Khas Prihatin (GKP), beliau berkata secara keseluruhannya, jumlah peruntukan yang telah dan akan disalurkan kepada hampir satu juta PKS sejak Covid-19 melanda negara adalah sebanyak RM5.1 bilion.

“Kerajaan berharap bantuan ini dapat meringankan beban mereka terutamanya mereka yang amat terkesan akibat pelaksanaan Perintah Kawalan Pergerakan (PKP) penuh,” katanya.

Di bawah Program Strategik Memperkasa Rakyat dan Ekonomi (PEMERKASA), kerajaan telah memutuskan pemberian GKP 3.0 sebanyak RM1,000 kepada lebih satu juta peniaga mikro untuk memastikan kelangsungan perniagaan mereka, khususnya dalam menguruskan aliran tunai masing-masing.


China berdepan kerugian besar ekoran langkah sifar Covid-19

Kajian yang dijalankan mendapati China bakal berdepan kerugian besar dalam sektor ekonomi susulan langkah sifar Covid-19 yang dilaksanakan negara tersebut bagi membendung penularan virus membunuh itu.

Susulan pengenalan langkah sifar Covid-19, ekonomi China jatuh teruk dan berdepan kerugian dianggarkan AS$46 bilion sebulan, hanya lebih tiga peratus daripada Keluaran Dalam Negara Kasar (KDNK).

Ahli ekonomi di Universiti China Hong Kong (CUHK) menggunakan data penjejakan logistik melibatkan dua juta trak untuk meramalkan kemungkinan kesan terhadap aktiviti ekonomi.

Pengarang bersama dan profesor ekonomi CUHK, Song Zheng berkata langkah penutupan ketat di Shanghai sahaja boleh mengurangkan empat mata peratusan daripada KDNK China.

Tsai Ming-fang, ahli ekonomi di Universiti Tamkang Taiwan, berkata penutupan itu boleh menghapuskan industri elektronik bandar itu.

“Penutupan Shanghai menyebabkan seluruh industri logistik elektronik terjejas,” kata Tsai.

“Pelabuhan juga terjejas secara langsung dan mustahil untuk barangan dihantar.”

“Ia juga mustahil untuk pekerja berulang-alik ke tempat kerja seperti biasa. Inilah titik-titik di mana kesan ekonomi akan dirasai.”

Memetik laporan Reuters, pembekal kenderaan elektrik Tesla, Lingang sudah menghentikan pengeluaran selama empat hari.

“Apabila pengeluaran dihentikan, mereka tidak dapat meneruskannya kerana mereka akan menghadapi masalah operasi disebabkan masalah aliran tunai, atau mungkin terus muflis,” katanya.

Status Beijing, Shanghai, Guangzhou dan Shenzhen sebagai pintu utama untuk menarik pelaburan langsung asing (FDI) kini boleh terancam susulan penutupan yang dilaksanakan di bandar-bandar utama di China itu.


Puad Zarkashi MB Johor?

Ahli Majlis Tertinggi (MT) UMNO yang rapat dengan Datuk Seri Najib Razak, Datuk Puad Zarkashi disebut-sebut bakal Menteri Besar Johor baharu menggantikan Datuk Hasni Mohammad.

Nama Puad muncul di tengah-tengah perintah Sultan Johor Sultan Ibrahim Sultan Iskandar yang menitahkan Presiden UMNO Datuk Seri Ahmad Zahid Hamidi menghadap baginda hari ini berhubung pelantikan Menteri Besar (MB).

Bagaimanapun, Zahid mengunci mulut sebaik kembali daripada menghadap Sultan Johor, petang tadi.

Puad menang di Dewan Undangan Negeri (DUN) Rengit pada Pilihan Raya Negeri (PRN) Johor Sabtu lalu, mengalahkan tiga calon lain dengan memperoleh majoriti sebanyak 1,930 undi.

Ketua UMNO Bahagian Batu Pahat yang sebelum ini menafikan beliau ‘penjilat’ Najib adalah bekas Ahli Parlimen Batu Pahat yang tidak dicalonkan pada Pilihan Raya Umum Ke-14 lalu.

Pada PRU-13, Puad bertanding kerusi berkenaan, namun tewas kepada calon PKR, Datuk Mohd Idris Jausi dengan majoriti 1,732 undi. Beliau menang kerusi itu pada PRU 2008.

Beliau juga adalah bekas Ketua Pengarah Jabatan Hal Ehwal Khas (JASA) ketika Najib menjadi Perdana Menteri sebelum ini, dilihat calon sesuai untuk menjadi MB Johor, berdasarkan pengalamannya.

Nama lain yang disebut-sebut sebagai MB Johor ialah bekas Ahli Exco negeri yang juga Pengerusi Jawatankuasa Belia dan Sukan yang menang kerusi DUN Machap, Datuk Onn Hafiz Ghazi, namun kelebihannya tetap kepada Puad.

Sementara itu, Hasni yang juga Pengerusi Badan Perhubungan UMNO Johor yang mengekalkan kerusi DUN Benut, pula tidak pasti sama ada beliau akan ke istana untuk mengangkat sumpah jawatan MB.

Memetik laporan media Hasni berkata terpulang kepada keputusan pertemuan Sultan Johor dan Zahid berhubung perkara itu.

“Ini proses biasa selepas SPR dah beri makluman rasmi kepada Sultan Johor, presiden parti akan menghadap,” katanya.

Hasni bagaimanapun enggan mengulas mengenai calon lain yang bakal mengambil alih jawatannya,

Beliau mengangkat sumpah MB Johor ke-18 pada 28 Februari 2020, menggantikan Datuk Dr Sahruddin Jamal, daripada Bersatu.

Kelmarin, Hasni dilapor akan dicadangkan sebagai calon tunggal Menteri Besar untuk mendapat perkenan Sultan.

Zahid dilapor menegaskan, pencalonan tunggal sedemikian bertujuan memberi ruang kepada kestabilan pentadbiran kerajaan negeri dan jaminan terhadap pelbagai usaha pembangunan yang ingin dirintis.


MoU 2.0: PH capai kata sepakat dengan PM, bakal sambung lagi

Kata sepakat sudah dicapai antara blok pembangkang, Pakatan Harapan (PH) dengan kerajaan berhubung isu Memorandum Persefahaman (MoU) Transformasi dan Kestabilan Politik.

PH berkata sudah membuat pendirian berhubung tarikh MoU dengan kerajaan Perdana Menteri Datuk Seri Ismail Sabri Yaakob dan memberi isyarat positif ia berkemungkinan disambung selepas tarikh akhir pada 31 Julai nanti.

Menurut Ketua Whip PKR, Datuk Johari Abdul, difahamkan kata sepakat itu sudah dicapai dengan pimpinan PH dan Ismail Sabri.

Bagaimanapun, katanya, perincian kesepakatan yang dicapai itu belum didedahkan oleh pimpinan PH, dan dijangka dimaklumkan dalam tempoh terdekat.

“Keputusan yang dicapai ialah dalam PH, bukan keputusan PKR sahaja. Yang kita faham ialah apa juga keputusan itu membabitkan pimpinan PH dengan Perdana Menteri.

“Saya difahamkan sudah ada kata sepakat antara pimpinan PH dengan Perdana Menteri, yang tidak dimaklumkan kepada kami lagi buat masa ini.

“Besar kemungkinan, sebaik sahaja PH buat keputusan, ia akan diumumkan,” katanya dipetik laporan BH semasa sidang media di Parlimen, hari ini.

Beliau berkata demikian ketika diminta mengulas perkembangan terkini MoU antara kerajaan pembangkang, susulan terdapat percanggahan mengenai tarikh luput MoU.

Sebelum ini, Pengerusi PH yang juga Presiden PKR, Datuk Seri Anwar Ibrahim, menjelaskan tarikh akhir MoU itu belum muktamad kerana dokumen berkenaan tidak menetapkan tarikh akhir, sebaliknya hanya menyebut tarikh membabitkan Pilihan Raya Umum Ke-15 (PRU-15).

Setiausaha Agung UMNO, Datuk Seri Ahmad Maslan, pula dilaporkan berkata, Majlis Tertinggi (MT) parti itu memutuskan tidak akan melanjutkan MoU terbabit, selepas 31 Julai.

Berdasarkan semakan, dokumen MoU Transformasi dan Kestabilan Politik menjelaskan dokumen itu hendaklah berkuat kuasa dari tarikh ia ditandatangani dan terpakai hingga pembubaran Parlimen Ke-14.

Dokumen itu juga menjelaskan kerajaan bersetuju tidak akan mengusulkan pembubaran Parlimen sebelum 31 Julai ini.


Akar umbi UMNO juga mahu Tajuddin berundur jadi pengarah pilihan raya, kata sumber

Datuk Seri Tajuddin Abdul Rahman sepatutnya didesak berundur daripada menjadi Pengarah Pilihan Raya UMNO bagaimanapun terdapat pemimpin atasan parti mempertahankan Ahli Parlimen Pasir Salak itu untuk tujuan kepentingan politik, dakwa pemimpin akar umbi parti.

Perwatakan dan kesombongan veteran UMNO itu mengundang rasa kurang senang pemimpin akar umbi yang kurang senang disebabkan kelantangannya, malah tidak kurang mendakwa beliau menjadi punca perpecahan dalaman parti.

“Ramai sebenarnya tidak berpuas hati dengan gaya penerangan dan perwatakan yang meninggi diri Tajuddin sebagai contoh dalam program penerangan jentera pilihan raya bersama akar umbi, ramai yang tidak jelas matlamat parti dan cara provokasi Tajuddin mengundang rasa kurang senang pemimpin akar umbi.

“Dalam program jentera pilihan raya, beliau bukan membantu akar umbi untuk bergerak sebaliknya lebih banyak menghasut untuk cenderung menyokong kumpulan tertentu dalam parti,” kata sumber yang juga seorang Ketua UMNO Bahagian kepada Agenda Daily.

Jelasnya, Tajuddin sepatutnya memainkan peranan untuk menyatukan pemimpin akar umbi parti tetapi kebanyakkan amanat yang disampaikan lebih cenderung untuk memaksa mereka mengikut kehendak pemimpin atasan parti bukannya kehendak akar umbi.

“Kami akar umbi setia kepada pemimpin atasa parti tetapi kami juga mahu pencerahan berhubung situasi semasa dalaman parti, sebagai contoh mengenai kerjasama dengan Anwar (Datuk Seri Anwar Ibrahim) dan DAP.

“Namun apabila kami bertanya, kami akar umbi pula yang dimarahinya dengan mengatakan pemimpin atasan tahu apa yang mereka buat… kami seakan-akan diarah hanya untuk mengikut cakap walhal sepatutnya dibawah ini banyak yang celaru dengan pendirian parti,” kata sumber itu lagi.

Sementara itu, seorang lagi pemimpin sayap UMNO di peringkat akar umbi memberitahu Tajuddin tidak mesra dengan anak muda dan gaya ‘warlord’ yang dibawanya memberi masalah kepada mereka untuk berbincang sama ada berhubung isu rakyat mahupun isu dalaman parti.

“Beliau masih terbawa-bawah gaya ‘warlord’ yang mahu pemimpin bawahan macam kami ini mengikut cakap mereka pemimpin atasan sahaja… susah untuk kami berbincang dengan Tajuddin kerana silap hari bulan dicacinya kami ini.

“Kalau gaya pemimpin sebegini yang diberikan tanggungjawab untuk menjaga pilihan raya UMNO, kami langsung tidak yakin UMNO akan dapat menang pilihan raya kerana ia hanya menimbulkan kebencian orang ramai,” kata Ketua Pemuda UMNO Bahagian itu yang enggan nama didedahkan.

Majoriti tinjauan Agenda Daily dengan pemimpin akar umbi juga mendapati mereka mahu Tajuddin berundur dan parti perlu membuat keputusan dengan segera sekiranya mahu menyelamatkan UMNO daripada terus ditolak rakyat dalam pilihan raya nanti.

“Lebih baik parti ambil tindakan segera, berundur adalah jalan paling selamat supaya UMNO tidak kalah… Tetapi ia agak mustahil kerana Tajuddin seorang yang rapat dengan Presiden (Datuk Seri Ahmad Zahid Hamidi) dan mempunyai hubungan rapat dengan bekas Presiden (Datuk Seri Najib Razak).

“Dengan kabel yang dimiliknya dan mereka yang berkepentingan politik dalam UMNO kalau boleh mahu Tajuddin kekal sebagai pengarah pilihan raya sebab itu memudahkan kerja mereka untuk terus mengekalkan jawatan masing-masing,” kata sumber lagi.

Baru-baru ini, Kementerian Kewangan memecat Ahli Parlimen Pasir Salak daripada jawatan Pengerusi Prasarana selepas tular tingkah laku tidak bersesuaian beliau dalam mengendalikan sidang media nahas dua tren Transit Aliran Ringan (LRT) di ibu negara pada Selasa.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.


Skandal LCS: Pengarah operasi ‘VIP’ dalam senarai pertuduhan SPRM

Seorang pengarah operasi telah dicadangkan untuk didakwa di mahkamah oleh Suruhanjaya Pencegahan Rasuah Malaysia (SPRM) sebagai individu yang berkepentingan dalam skandal kapal tempur pesisir pantai (LCS), lapor Utusan hari ini,

Akhbar berkenaan memetik sumber SPRM sebagai berkata pengarah operasi terbabit dianggap sebagai orang yang “sangat penting” dalam perolehan LCS di mana tidak satu pun daripada enam kapal telah disiapkan walaupun tempoh masa 10 tahun.

Menurut sumber SPRM, keputusan untuk mendakwa orang berkepentingan itu dibuat selepas penyiasat projek LCS menemu bual 35 saksi.

“Kesemua yang dipanggil SPRM dipercayai membabitkan individu dari Kementerian Pertahanan dan syarikat korporat yang ditawarkan projek LCS.

“Keterangan juga diambil melibatkan syarikat swasta di dalam dan luar negara,” kata sumber itu.

Menurut sumber, SPRM hanya menyiasat, melengkapkan siasatan, seterusnya mengesyorkan pertuduhan kepada Jabatan Peguam Negara (AGC).

“Selepas itu, AGC akan memutuskan sama ada kes boleh dibuat pertuduhan atau tidak tertakluk kepada hasil siasatan dikemukakan dan paling akhir penilaian dibuat AGC,” kata sumber itu.

Minggu lalu, SPRM dalam satu kenyataan mengesahkan kertas siasatan mengenai projek perolehan kapal tempur itu telah dikemukakan kepada AGC.

Kertas siasatan projek LCS itu termasuk dengan saranan untuk mempertimbangkan pertuduhan terhadap beberapa individu.

Mengulas lanjut, sumber memberitahu, mengikut prosedur SPRM selepas menyerahkan laporan siasatan kepada AGC, agensi itu kini menunggu arahan lanjut daripada agensi itu mengenai status kertas siasatan tersebut.

Sebelum ini, kerajaan menggesa SPRM dan AGC segera bertindak berhubung pendedahan kepincangan projek LCS.

Perdana Menteri, Datuk Seri Ismail Sabri Yaakob berkata, perkara itu diputuskan selepas ia dibincangkan secara terperinci dalam Mesyuarat Jemaah Menteri.

Sebelum ini, Ketua Pesuruhjaya SPRM, Tan Sri Azam Baki memaklumkan siasatan projek perolehan berkenaan telah lama dijalankan pihaknya.

Skandal terbaharu yang menggegarkan negara setelah 1Malaysia Development Berhad (1MDB) yang sekali gus menumbangkan Barisan Nasional (BN), khususnya UMNO, pada Pilihan Raya Umum Ke-14 (PRU-14), meletus susulan pendedahan Jawatankuasa Kira-Kira Wang Negara (PAC) pada 4 Ogos lalu.

Dalam pendedahan itu PAC berkata kerajaan BN/UMNO telah memberikan lebih RM6 bilion wang rakyat kepada Boustead Naval Shipyard Sdn Bhd (BNS) untuk projek pembinaan enam kapal LCS, yang keseluruhannya bernilai lebih RM9 bilion.

Pengerusi PAC Wong Kah Woh berkata BNS telah membelanjakan semua RM6 bilion yang diberikan kerajaan untuk pembinaan enam kapal LCS itu.

Untuk rekod, kontrak pembekalan enam kapal LCS itu diberikan ketika Datuk Seri Najib Razak menjadi Perdana Menteri dan Datuk Seri Ahmad Zahid Hamidi sebagai Menteri Pertahanan sebelum digantikan Hishammuddin.

Ia bermula dengan pemberian surat anugerah pada 2011 disusuli penyerahan kontrak kepada BNS pada 2014 untuk membina enam kapal LCS.

Semua kapal itu sepatutnya diserahkan tahun ini, tetapi sehingga kini bukan sahaja tidak diserahkan sebaliknya sebuah LCS pun belum lagi siap sedangkan RM6 bilion telah diberikan oleh kerajaan semata-mata untuk BNS melaksanakan projek itu.

Seperti 1MDB, projek kapal LCS ini turut berlaku ketika BN dan UMNO memerintah negara.


Maghribi haram filem ‘The Lady of Heaven’, kisah anak Nabi versi Syiah

Maghribi mengharamkan filem Inggeris mengenai kisah hidup anak perempuan Nabi Muhammad SAW – Fatimah az-Zahra – yang turut mendapat bantahan umat Islam di beberapa negara, sambil menyifatkan filem itu menghina Islam.

‘The Lady of Heaven’ tidak akan menerima lesen untuk ditayangkan di negara itu, kata Pusat Sinematografi Maghribi (CCM) dalam satu kenyataan setelah Majlis Tertinggi Ulama (MSSC) negara itu mengecam filem berkenaan.

MSSC mengeluarkan kenyataan mengecam keras filem “The Lady of Heaven” sambil menolak pemalsuan fakta dalam sejarah Islam.

Filem ini menggambarkan kehidupan Fatimah az-Zahra, salah seorang anak perempuan Nabi Muhammad, yang diambil dari mazhab Syiah, yang sangat berbeza dengan pandangan Ahli Sunnah Wal Jamaah tentang kisah hidupnya.

Ditulis oleh ulama Syiah Sheikh Yasser al-Habib, filem itu menggambarkan kematian Fatimah az-Zahra dalam sinopsisnya sebagai “mangsa pertama keganasan.”

Sejak ditayangkan pada 3 Jun, filem kontroversi itu telah mencetuskan kemarahan yang meluas dalam kalangan umat Islam di seluruh dunia, dengan masyarakat Islam di United Kingdom (UK) mengadakan bantahan di seluruh negara.

Kira-kira 120,000 orang telah menandatangani petisyen supaya filem itu ditarik balik dari pawagam, mengatakan bahawa plotnya tidak menggambarkan peristiwa sejarah dengan tepat.

Awal minggu ini, Bradford Cineworld yang berpangkalan di UK, serta pawagam lain di seluruh negara, mengumumkan bahawa filem itu telah ditarik balik daripada tayangan berikutan bantahan oleh orang ramai yang marah di hadapan pawagam.

Menjawab kritikan yang diterima filemnya, penerbit Malik Shlibak berkata bahawa kemarahan dan kontroversi itu adalah “publisiti besar-besaran untuk filem itu,” sambil menambah bahawa dia dan pasukannya “menjangkakannya dari awal.”

Dia memberitahu SkyNews: “Kami tidak mempersembahkan versi sejarah yang terlalu romantik. Kami menghabiskan masa setahun dalam pra-pengeluaran untuk memastikan sejarah itu tepat.”

Shlibak menyatakan penerimaannya terhadap kebebasan orang ramai untuk mengkritik filem itu, dengan mengatakan bahawa “sebarang topik agama yang anda tangani akan mempunyai perselisihan faham dalam kalangan kumpulan yang berbeza.”

Filem itu telah menyebabkan “banyak tekanan kepada umat Islam di seluruh dunia,” kata ulama Shahid Ali, yang menganjurkan protes terhadap filem itu di Bradford, UK.

Pengkritik drama bersejarah £12 juta (AS$14.7 juta) itu kebanyakannya adalah Muslim Ahli Sunnah Waljamaah, dengan ramai yang menyifatkan filem itu sebagai menghina Islam dan berunsur perkauman. – Agensi


Zuraida masih ahli MPT: Muhyiddin

Bersatu belum membuat sebarang keputusan mengenai kedudukan seorang Ahli Majlis Pimpinan Tertinggi (MPT), Datuk Zuraida Kamaruddin, kata Presiden Bersatu, Tan Sri Muhyiddin Yassin.

Bercakap pada sidang media hari ini, bekas Perdana Menteri itu berkata beliau tidak menerima sebarang perkembangan terbaharu mengenai kedudukan Ahli Parlimen Ampang itu di dalam Bersatu.

Beliau bagaimanapun mengakui pelbagai pihak membangkitkan itu mengenai keputusan Zuraida menyertai parti lain.

“Kita belum buat keputusan mengenai kedudukan beliau walaupun ramai yang menyatakan beliau sudah menyertai parti lain.

“Saya tidak dapat lagi kenyataan sebenar, tetapi secara ringkasnya, setakat ini, beliau masih ahli MPT. Kalau ada apa-apa perkembangan, penilaian akan dibuat mengenai status beliau.”

“Bukan hanya hanya soal kedudukan sebagai ahli MPT Bersatu tetapi juga Jemaah Menteri kerana beliau dilantik menerusi kapasiti Bersatu. Cuma, sekarang kita belum ambil apa-apa tindakan,” katanya.

Terdahulu spekulasi dikaitkan dengan Menteri Perusahaan, Perladangan dan Komoditi yang didakwa akan menyertai Parti Bangsa Malaysia (PBM).

Kepemimpinan Bersatu juga baru-baru ini dilaporkan ada berbincang isu pemecatan Ahli Parlimen Ampang itu dan individu lain yang didakwa terlibat dengan parti baharu terbabit.